text:
Porkeris skúli 2017/2018
Søkt verður eftir lærara í tíðaravmarkað starv skúlaárið 2017/18
Talan er um avlopstímar, setanarbrot uml. 0,19 (uml.5 t/v), endaliga tímatalið verður ásett eftir 1.
oktober 2017.
Starvið verður lønt sambært avtalu millum Føroya Lærarafelag og Fíggjarmálaráðið í
lønarflokkinum 18.1 – 29.2
Starvið verður sett sum sáttmálasett starv, uttan so, at tann, ið settur verður, er tænastumannasettur
lærari framanundan.
Umsøkjari skal kunna undirvísa í øllum lærugreinum í 1. til 7. flokk.
Vit vænta, at tú ert fyrikomandi, opin fyri samstarvi við bæði leiðslu, lærarar, næmingar og
foreldur.
Nærri fæst at vita um starvið við at venda sær til skúlaleiðaran Mannbjørn Olsen, 262864
Umsókn við avriti av prógvi, cv og møguligum viðmælum skulu sendast til Mannbjørn Olsen,
Bakkafløttur 10, Porkeri ella á mail: mannbjoern.olsen@skulin.fo
Umsóknarfreistin er mánadagin 22. mai 2017 kl 12.00
Søkt verður eftir stuðulsfólki til skúlaárið 2017/2018 til næmingar við serligum tørvi.
Starvið hevur lønarbrotið 0,3
Fyrimunir hevur umsøkjari við royndum og viðkomandi útbúgving.
Løn sambært sáttmála millum Føroya Pedagogfelag og Fíggjarmálaráðið.
Vit vænta, at tú ert fyrikomandi, opin fyri samstarvi við bæði leiðslu, lærarar, næmingar og
foreldur.
Nærri fæst at vita um starvið við at venda sær til skúlaleiðaran Mannbjørn Olsen, 262864
Umsókn við avriti av prógvi, cv og møguligum viðmælum skulu sendast til Mannbjørn Olsen,
Bakkafløttur 10, Porkeri ella á mail: mannbjoern.olsen@skulin.fo
Umsóknarfreistin er mánadagin 22. mai 2017 kl 12.00


c: text/html

text:
Reyður maður - grønur maður
Reytt merkir steðga, grønt merkir gakk, tá tú hevur hugt fyri tær eina ferð eyka.
- Tekna nakrar ringar við reyðum og grønum kriti á vegin á einum tryggum staði.
- Bið barnið ganga runt á ringunum og steðga, hvørja ferð tað traðkar á ein reyðan ring og rópa “reyður maður – steðga”.
Flestu 3 ára gomlu duga errin at greiða frá, at reyður maður merkir steðga, og grønur maður merkir gakk. Hetta er tó ikki heilt rætt. Grønur maður merkir: “Hygg fyri tær, um bilar ella onnur eru á vegnum, áðrenn tú fert tvørtur um”.
Børn hava tørv á góðari tíð til at læra at kunna seg um eina støðu og at tryggja sær, at allir bilar eru steðgaðir

robotstxt: allowed

filter: keep


text:
Sethús í tveimum hæddum, ið liggja í friðarligum og barnavinarligum umhvørvi við blindan veg og við góðum útsýni yvir havnarlagið og fjørðin. Í ovaru hæddini er gongd, trappuniðurgongd, vesi, køkur, stova, trý kømur og baðirúm. Í niðaru hæddini er gongd, tvey hálvliðug kømur, fýrrúm og kjallararúm.
Hevur tú spurningar ella vilt tú vita meira um hesa ogn, ert tú altíð vælkomin at ringja ella skriva til okkara.
Fyll út teigarnar niðanfyri – so venda vit aftur við einari tíð til eina framvísing. Hevur tú spurningar annars, kanst tú eisini skriva til okkara her.


text:
Sáttmáli millum
Føroya Fiskimannafelag Sjómannadeild FFs
og
Reiðarafelagið fyri Farmaskip
Sersáttmáli fyri Dekkarar og Kokkar við størri skipum í frálandavinnu
§1 Sáttmálaøki
Stk. 1. Hesin sáttmáli fevnir um skip, sum eru útgjørd og góðkend til at halda vakt yvir einum og hvørjum, sum hevur við fólk at gera og “Multi purpose standby, supply- og ankarhandling vessels”
Stk. 2. Høvuðssáttmálin millum RFF og SjómannadeildFFs er galdandi fyri hesi skip í tann mun niðanfyri nevndu viðurskifti ikki víkja frá høvuðssáttmálanum. Undantiki er tó § 1 stk.9 og § 6. stk. 6 í høvuðssáttmálanum sum ikki er galdandi.
§2 Hýrur
Stk. 1. Mánaðarliga hýran verður ásett við útgangsstøði í lønartalvu í høvuðssáttmálanum.
Stk. 2. Fasta mánaðarhýran er fyri 12 tímar um samdøgrið.
Stk. 3. Lønin er ásett í fylgisskjali til henda sáttmála og er at meta sum partur av hesum sáttmála.
Viðbót fyri ásetingina í § 5, stk, 1 í hesum sersáttmála fyri frálandavinnu (Multi purpose standby, supply- og ankerhandler vessels) er íroknað lønirnar í hesi lønartalvu. Hetta merkir, at verður ásetingin broytt, verður lønartalvan broytt samsvarandi.
§3 Yvirtíð
Um farið verður út um 84 tímar um vikuna, verður goldin yvirtíð sambært reglunum í høvuðssáttmálanum.
§4 Frítíð og útmynstring
Stk. 1. Arbeitt verður eftir einari 1 : 1 skipan. Ferðing er íroknað frítíð, tó í mesta lagi 3 dagar fyri hvørt skeið á 6 vikur. Íroknað hesum frídøgum er frítíð sambært løgtingslóg um frítíð við løn nr. 30 frá 7. apríl 1986 við seinni broytingum.
Stk. 2. Útmynstringin er í mesta lagi 6 vikur umborð, og 3 dagar til ferðing samanlagt báðar vegir. Um siglt verður uttanfyri Norðurevropa er útmynstringin tó í mesta lagi 8 vikur umborð, og 3 dagar til ferðing samanlagt báðar vegir.
Stk. 3. Um farið verður út um ávikavist 6 og 8 vikur umborð verður goldi ½ frídagur eyka fyri hvønn dag út yvir. Um farið verður 14 dagar út um ávíkavist 6 og 8 vikur, verður goldið 1 frídagur eyka fyri hvønn dag út yvir teir 14. Hetta er tó ikki galdandi um dekkarin ella kokkurin ynskja at vera longur umborð.
§5 Arbeiðssteðgur
Stk. 1. Dekkari og kokkur, ið mynstrað undir hesum sersáttmála frásiga sær rættin til at fara í arbeiðssteðg í eitt 4 ára skeið, roknað frá 1. mars 2016.
Stk. 2. Hýruhækkingar í høvuðssáttmálanum eru eisini galdandi fyri henda sersáttmála við somu gildiskomu.
Stk. 3. Sjálvt um sáttmálin er uppsagdur, og tíðarfreistin fyri endurnýggjan er úti, skulu partarnir yvirhalda gamla sáttmálan til ein nýggjur er góðkendur ella arbeiðssteðgur er settur í verk eftir reglunum niðanfyri.
Stk. 4. Partarnir viðurkenna rættin hjá hvørjum øðrum til at lýsa og seta í verk arbeiðssteðg eftir hesum reglum.
Stk. 5. Arbeiðssteðgur kann bert setast í verk um so er, at hann er rættstundis fráboðaður mótpartinum.
Stk. 6. Um tað er ætlanin at seta arbeiðssteðg í verk, skal tað kunngerast hinum partinum við serligum innskrivaðum brævi í minsta lagi 1 mánaða frammanundan, at arbeiðssteðgurin er ætlaður at verða settur í verk.
Stk. 7. Sum arbeiðssteðgur er her at rokna verkfall, verkbann, ella onnur niðurlegging av arbeiðinum. Tað er ikki loyvt at seta í verk arbeiðsteðg, meðan sáttmálin er í gildi.
§6 Bjarging
Um reiðaríið við sáttmála hevur frásagt sær rætt til bjargingarløn, hava dekkari og kokkur ikki rætt til bjargingarløn.
§7 Broytingar í mun til høvuðssáttmálan
Stk 1. § 7 stk. 10 í høvussáttmálanum fellur burtur, og ístaðin kemur henda orðing: Nýtsla av rúsevnum í arbeiði, og undir ferðing til skipið, kann hava við sær uppsøgn alt fyri eitt uttan krav um hýru
Stk 2. § 7 stk.7 í høvussáttmálanum fellur burtur.
Stk 3. Frá 1 Mars 2002 eru hesar broytingar galdandi:
1. Í § 4 stk. 1 í høvussáttmálanum verða 7 álmanakkadagar broytt til 5 álmannakkadagar.
2. Verðandi § 4 Stk 2 í høvussáttmálanum fer vekk og inn kemur hettar punkti niðanfyri:
Partarnir eru samdir um eina nýggja afturgjaldsskipan í samband við skeið og útbúgvingarætlanir sum ikki eru kravd, og sum hava eitt samlað virði yvir 30.000 kr.
Í samband við tílík skeið/útbúgvingarætlanir kann ein sjálvboðin skrivlig útbúgvingaravtala (sáttmáli) gerast við starvsfólkið um treytirnar fyri afturgjalding av skeið- ella útbúgvingargjøldum, sum reiðaríðið hevur goldið, til tess at mótvirka at starvsfólkið innan eitt tíðarskeið upp á hægst 12 mánaðir, sigur seg úr starvi hjá reiðarínum.
Sáttmálin skal í minsta lagi fevna um upplýsingar um samlaða skeiðsvirksemið, um hetta er býtt sundur í fleiri eindir, skeiðsnavn ella -pakki, samlaða skeiðgjald, afturgjaldsreglur, um starvsfólkið sjálvt sigur seg úr starvi í reiðarínum saman við øðrum upplýsingum, sum hava týdning fyri málið.
Tað er semja um, at starvsfólkið sambært afturgjaldsskipanin teir fyrstu 2 mánaðirnar skal gjalda 100% av tí upphædd aftur, sum reiðarðíið sambært sáttmálanum hevur goldið. Eftir hetta verður samlaða upphæddin niðurskrivað við 10% fyri hvønn nýkomna mánað. Sáttmálin/afturgjaldsskyldan fer automatiskt úr gildi 12 mánaðir eftir at einkultu eindirnar av samlaða útbúgvingarpakkanum ella skeiðnum eru tikin
§8 Gildi
Hesin sáttmálin kemur í gildi tann 1.mars 2017, og kann sigast upp frá báðum pørtum við 3 mánaða varningi fyrstu ferð til 1. mars 2019.
Tórshavn tann 10. mars 2017
Føroya Fiskimannafelag Sjómannadeild FFs Reiðarafelagið fyri Farmaskip


text:
Týsdagin 30. mei kl 17 verður summarkonsert hjá Suðuroyar Musikkskúla á Seglloftinum! 🙂 Okkara dugnaligu og hugagóðu næmingar fara at spæla fyri okkum, og aftaná verður hugni við nátturða og samveru millum næmingar, foreldur og lærarar. Tað er neyðugt at siga frá um mann ynskir at eta við, so vit vita hvussu nógvur matur skal gerast. Send eini boð á tlf 22 33 42 ella eitt teldubræv til sumusikk@gmail.com, og skriva nøvnini á teimum sum koma. Vit gleða okkum at síggja tykkum, møtið fjølment!
Fríggjakvøldið hevði Yngra Orkestur á Suðuroyar Musikkskúla, undir leiðslu av Johan Hentze, konsert saman við Tvøroyrar Hornorkestri á Seglloftinum. Heilt fitt at fólki høvdu leitað sær oman á Seglloftið til hesa hugnaligu løtuna. Okkara hugagóðu næmingar høvdu vant meginpartin av degnum. Hildu væluppibornan pizza-steðg og so aftur at venja. Tey hepnaðust væl við framførsluni, og fagnaðurin var stórur. Takk fyri øll somul, bæði tit sum framførdu og tit sum komu at líða á. Og ikki minst takka vit Tvøroyrar Hornorkestri, undir leiðslu av Tróndi Enni, fyri gott samstarv.


text:
Heilsuserfrøðingur til SIRI
Vit sóknast eftir einum fittum, fyrikomandi, nýskapandi og dugnaligum heilsuserfrøðingi at standa á odda fyri heilsudeildini hjá SIRI, ið fevnir um alt í heilsu og persónligari røkt.
Starvið
Tú hevur høvuðsábyrgdina av dagliga rakstrinum og menningini av heilsudeildini. Tú skalt tryggja, at kundarnir fáa best møguliga tænastu, og at tænastan á heilsudeildini mennist støðugt í sambandi við tørvin í samfelagnum. Harumframt skalt tú tryggja, at bygnaður og góðska eru í samsvari við nútíðar krøv. Tú verður í stóran mun við til at skapa starvið og at skipa menningina av SIRI frameftir.
Arbeiðstíð
Umleið 30 tímar um vikuna.
Høvuðsuppgávurnar hjá heilsuserfrøðinginum eru m.a.:
– bílegging og bóking av heilsuvørum
– vøruúrval og uppsetan av vørum í handlinum
– ráðgeva kundum og vegleiða í spurningum á heilsuøkinum
– læra og kunna hini starvsfólkini um tað, ið fyriferst á heilsudeildini
– ganga á odda soleiðis, at SIRI verður verandi í fremstu røð í øllum viðkomandi viðurskiftum á náttúruheilivágs-, heilsukost- og vælveruøkinum
– kunna teg um tað nýggjasta í eitt nú heilsukosti, vistfrøði, náttúruheilivági, homøopati, vitaminum og mineralum, kostískoyti, vælveruvørum og húðrøkt.
Førleikakrøv
Vit sóknast eftir einum persóni, ið er útbúgvin farmakonomur, kostráðgevi, sjúkrarøktarfrøðingur ella hevur líknandi, viðkomandi útbúgving ella royndir.
Ynskjandi er, at tú hevur vitan um:
– Kostískoyti
– náttúruheilivág
– homøopati
– vistfrøðiligar mat- og drykkivørur
– húðrøkt og kosmetikk
men tað er avgjørt rúm fyri at vaksa við uppgávuni.
Vit vænta, at tú m.a.:
– vilt veita ta bestu tænastuna, ert fyrikomandi og hevur góð evni og vilja til at samstarva
– við tínum arbeiðshátti skapar góðan trivnað
– dugir at síggja heildina, og vilt gera neyðugar broytingar til frama fyri SIRI sum heild
– við hollum strukturi megnar at taka avgerðir, loysir ivamál, raðfestir og fremur ætlanir í verki
– hevur góðan samskiftisførleika í skrift og talu
– hevur telduførleikar á miðalstigi
NB. Hóast tú hevur ábyrgd av heilsudeildini, verður tú partur av øllum tí dagliga handilsvirkseminum hjá SIRI, og tí fert tú eisini at arbeiða við hinum serøkinum í handlinum, sum eru lingerie, mótaklæðir, bandasjur, kompressiónssokkar og skógvar.
Setanar- og lønartreytir
Starvið verður lønt sambært avtalu.
Vilt tú hava fleiri upplýsingar um starvið, kanst tú venda tær til Siri Eysturoy, tlf. 210506 ella senda teldupost til: siri@siri.fo.
Umsókn
Umsókn við prógvum, CV og øðrum viðkomandi skjølum skal stílast við telduposti til: siri@siri.fo
Umsóknin skal vera okkum í hendi í seinasta lagi fríggjadagin 18. august 2017.
SIRI – tí TÚ ert nakað serligt


text:
24. Novembur 2016 er Thanksgiving!
Ja, “Thanksgiving” er ein Amerikonsk siðvenja og liggur føst fjóra hósdag í Novembur. Mær dámar væl hesa siðvenjuna, og kanska mín kærleiki til hana kom tá eg sá Gossip Girl, har hesin dagurin altíð var nakað serligt. Hesin dagurin verður og hevur verið hátíðarhildin síðani seint í seytjanhundra talinum. Thanksgiving er kanska mest kent fyri góðu máltíðina, sum verður borðreidd. Hóast siðvenjan er Amerikonsk, so haldi eg saktans at vit kunnu taka hana til okku. Eg haldi eisini hon hóskar seg væl til føroysku mentanina, har matur er ein natúrligur partur sum samlar okkum. Tí havi eg valt, at í ár vil eg hátíðarhalda Thanksgiving.
Men Thanksgiving er ikki bara um mat, men nemliga eisini at bera teimum tøkk, sum man er góður við. Er tað ikki fantastiskt?? At hava ein dag, har vit verða mint á at siga takk? Tað haldi eg heilt víst. Her eru nøkur øðrvísi hugskot til hvussu tú kanst siga takk við onkran tú ert góð við.
Aftur til matin (sjálvandi)
Ístaðin fyri eina heila kalkun, so hava vit keypt okkum eina lekkra kalkun bringu. So er høvuðs tilfarið funnið. Men tað sum er sermerkt við tí traditionellu Thanksgiving máltíðini, eru allar síðurættirnir. So afturvið kalkun, skal man helst hava fyllu, eplamos, søtepli, eina góða sós + tranubersós og grønar bønir. Útyvir alt hetta til høvuðsrættin, so er tað vanligt at man hevur eina “pumpkin pie” til dessert.
Hetta er ein ordans verkætlan at fara í gongd við, men eg ætli mær at gera eina roynd í morgin. Um tú hevur hug til tað sama, so eru her nøkur hugskot, til hvussu tú eisini kanst fara í kríggj við hesa máltíðina í morgin 😀
Ein av bloggunum sum eg altíð finni íblástur er LaurenConrad og har fann eg sjálvandi fleiri av teirra hugskotum til ein góðan Thanksgiving døgurða. Tú kanst lesa meira um lekkru uppskriftirnar Her
Eg havi googlað eitt sindur aftur og fram og tað er sjálvandi mest at finna á enskum. Men Her kanst tú eisini finna onkrar uppskriftir uppá klassisku máltíðina.
Um tú ikki ert til enskar uppskriftir, so fann eg eina danska Her. Tað er nemliga góða gamla blaðið “Hjemmet”, sum kemur við síðum ískoyti.
Tað er heldur ikki altíð so umráðandi at gera alt eftir punkt og prik. Tað eru nemliga óteljandi ymiskar meiningar um hvussu Thanksgiving máltíðin skal síggja út. Her hevur tú so nøkur hugskot, og so kanst tú sjálv verða kreativ. Tað ætli eg mær í hvussu er, tí eg eri ikki so góða at fylgja uppskriftum. Eg fái altíð hug at royna okkurt annað og tað kann man jú gott!
So góða eydnu í morgin! hehe.. eg eri sjálv eitt sindur nervøs um hvussu tað fer at ganga her. Men nú fáa vit at síggja 🙂
M&K


text:
Boys In A Band
Boys In A Band er ein føroyskur rokkbólkur. Tá ið Pætur, Heri, Heini, Rógvi og Símun á heysti 2006 stovnaðu bólkin við heitinum Boys In A Band, settu teir somuleiðis gongd í eitt nýtt rák í føroyskum tónleiki. Teir vistu bara ikki av tí. Síðani hevur bólkurin verið ein av aktivastu bólkum í Føroyum.
Boys In a Band siga seg spæla kovboyrokk, sum stutt sagt er ein blanding av aggandi gomlum bluestónleiki og spildurnýggjum rokki. Bólkurin er fullkomiliga elektriskur á palli. Eftir legendarisku framførsluna í Kagganum, har Boys In A Band spældu í sambandi við stóra AME-tiltakið, vórðu teir bókaðir til ikki færri enn tríggjar festivalar niðri í summar 2007. Teir eru somuleiðis vælumtóktir á 15 teim bestu, hava vunnið Planet Awards fyri at vera besti nýggi bólkurin í 2006.
Heiður[rætta | rætta wikitekst]
2007 - Vunnu Global Battle of the Bands tónleikakappingina í Onglandi


text:
Norðurkorea avlýsir toppfund við Suðurkorea
Landið hóttir eisini við at avlýsa fundin millum Kim Jong-un og Donald Trump.
Norðurkorea hevur óvæntandi avlýst toppfundin við Suðurkorea, sum annars skuldi vera í dag. Orsøkin er ein felags hernaðarvenjing hjá Suðurkorea og USA.
Ætlanin var, at fundurin í dag skuldi vera framhald av fundinum sum var í farna mánaði millum leiðararnar í báðum londunum, Kim Jong-un og Moon Jae-in.
Norðurkoreanska tíðindastovan KCNA kallar hernaðarvenjingina “eina provokatión”, og sigur, at toppfundurin við Suðurkorea er útsettur “í óásetta tíð”. Eisini sigur tíðindastovan, at ætlaði fundurin tann 12. Juni millum Kim Jong-un og amerikanska forsetan Donald Trump, kann eisini koma í vanda.
Norðurkorea hevur ongan áhuga í at møta USA, um tað bara er annað av londunum, sum skal sleppa sær av við kjarnorkuvápnini, ljóðar úr Norðurkorea.
Fráboðanin úr Norðurkorea hevur vakt argilsi í Suðurkorea, men tey vóna tó framvegis, at Norðurkorea fer at broyta hugsan, soleiðis at samráðingarnar millum londini kunnu halda fram, skrivar suðurkoreanska tíðindastovan Yonhap.
“Avgerðin hjá Norðurkorea um at útseta týdningarmiklar samráðingar orsaka av hernaðarvenjingum millum Suðurkorea og USA, er ikki í samsvari við andan í Panmunjom-avtaluni og er harmilig,” sigur Baik Tae-hyun talsmaður fyri suðurkoreanska sameiningarmálaráðið.
Tá leiðararnir í báðum londunum hittust á søguliga fundinum í apríl, undirskrivaðu teir Panmunjom-avtaluna, sum millum annað miðar ímóti at gera Koreansku Hálvoynna kjarnorkufría. Suðurkorea vónar, at henda avtalan framvegis stendur við.
Amerikanska uttanríkismálaráðið sigur, at tey hava einki frætt - hvørki frá Norður- ella Suðurkorea um eina møguliga avlýsing. Tey hava heldur ikki fingið nakað alment mótmæli úr Norðurkorea í sambandi við hernaðarvenjingina.
Venjingin er ein afturvendandi árlig venjing, sum sambært USA og Suðurkorea einans snýr seg um verjustøðu, og á ongan hátt brýtur nakra avtalu millum partarnar.
Kelda: TV2
Mest lisið í farnu viku
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Løtan er ikki røtt
Gjørd av byggiblokkum
Doyði av e-sigarettini
Hetta kann ikki góðtakast
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Konsert við Siloakórinum
Reyðmaðkurin hvørvur úr troyttari jørð
So ymisk og tó
Hamas: 50 av teimum sum mánadagin lótu lív í Gaza, vóru okkara limir
Nær var tað?
Leivur Frederiksen tippar
Mikkel skal føða
Naddoddur, eitt virkið bátafelag
Samband
Postboks 226
FO-600 Saltangará


text:
Nýggjar námsætlanirnar fyri miðnámsútbúgvingarnar verða settar í gildi frá august 2013 saman við nýggju miðnámsskúlaskipanini.
Yvirlitið niðan fyri vísir, hvørjar námsætlanir, talan er um. Flestu námsætlanirnar eru lidnar at ritstjórna, og væntandi verða hinar lidnar fyrst í mai mánaði.
Alisfrøði A - Náttúrubreyt
Alisfrøði A - Tøknibreyt
Alisfrøði B - Náttúrubreyt og Fyrireikingarbreyt
Alisfrøði B - Tøknibreyt
Breytarverkætlanin 2. árið - Fyrireikingarbreyt
Kunningartøkni B - BÚ
Oljufrøði C
Støddfrøði A - Tilfeingisbreyt og Tøknibreyt
Støddfrøði B - Tilfeingisbreyt og Tøknibreyt
Støddfrøði B - Fyrireikingarbreyt
Tøkni A - Prosess, matvøra og heilsa
Tónleikatøkni C


text:
Fyribilsstjórar settir í Betri samtakinum
Vinna14-07-2017 - 16:30 - Jóanis Albert Nielsen
Nevndin fyri Betri Banka P/F hevur í dag avgjørt at seta Bjørn Mortensen í starv sum fyribilsstjóra í Betri Banka, og nevndin fyri Betri P/F hevur avgjørt at seta Mortan Poulsen sum fyribilsstjóra í Betri P/F
Bjørn Mortensen er dani, 49 ára gamal og hevur síðan apríl í ár sitið í nevndini fyri Betri Banka.
Hann hevur royndir úr danska bankaheiminum, har hann í tíðarskeiðnum frá 2006 til 2016 var stjóri í Nykredit Bank.
Mortan Poulsen hevur drúgvar royndir sum stjóri, og er í dag stápsleiðari í Betri P/F og næstformaður í nevndini fyri Betri Pensjón P/F.
Bjørn Mortensen og Mortan Poulsen taka við stjórasessunum í ávikavist Betri Banka og Betri P/F í dag.
Nevndirnar eru farnar í holtur við eina setanartilgongd í arbeiðnum at finna nýggjan stjóra til Betri Banka P/F og ein til Betri P/F.


text:
Leygardagin tann 9. oktober verður Jobmatch 2010. Í ár hava vit valt at nýta Føroyahúsið á Vesturbrúgv í Keypmannahavn sum karm um tær samtalur, útisetar fara at hava við føroyskar fyritøkur og stovnar.
Eftir eina væleydnaða starvstevnu í 2008 taka vit nú táttin uppaftur og skipa fyri enn einum Jobmatch tiltakið. Endamálið er at lætta um hjá føroyskari vinnu og útisetum at knýta samband við hvørt annað.
Á Jobmatch 2010 fara fyritøkur og stovnar at bjóða seg fram yvir fyri útisetum. Fyri at fáa sum mest burturúr, so ráða vit útisetum til at bíleggja sær eitt sokallað JobPrát, sum er ein óbindandi styttri samrøða á 10-15 minuttir. Her fáa tey høvið til at kunna seg um tær fyritøkur og stovnar, tey eru áhugað at koma í samband við, umframt at greiða frá um seg sjálvan. Útisetin kann bíleggja sær eitt JobPrát á www.jobmatch.fo
Tær fyritøkur og stovnar, sum ynskja at koma í samband við útisetan eru: Atlantic Airways, Atlantic Petroleum, Bitland, Elektron, Fiskaaling, Formula, Føroya Banki, Havsbrún, Landsbankin, Landssjúkrahúsið, Nema, Nota, Sansir, Starv.fo, Tórshavnar kommuna og Vodafone.
Væntandi verða tað enn fleiri fyritøkur og stovnar, sum ynskja at luttaka á Jobmatch tann 9. oktober. Luttøkutalið er avmarkað og bert fá pláss eru eftir!
Tað er ókeypis hjá útisetum at luttaka á Jobmatch umframt at bíleggja sær eitt JobPrát! Eisini verður okkurt undirhald fyri børnini á Jobmatch!
Jobmatch verður fyriskipað av Bitlandi í samstarv við Tórshavnar kommunu. Tórshavnar kommuna stuðlar tiltakinum fíggjarliga.


text:
Aliráðstevnan 2017 verður hildin fríggjadagin 3. mars á Hotel Føroyum. Á Aliráðstevnuni hesuferð vitjar Hans Bjelland, granskingarleiðari hjá SINTEF, fyri at greiða frá um nýggjar alihættir og hvussu tað kann hugsast at alingin fer at mennast í komandi árum. Eisini fer Kjell Bjordal at greiða frá um búskaparligu broytingarnar í alivinnuni, har bæði framleiðslukostnaðurin og søluprísurin er munandi øktur. Kjell Bjordal er nevndarformaður í fleiri feløgum við tilknýti til alivinnuna, og fram til 2013 eisini konsernstjóri í NorAqua/EWOS.
Gunnvør á Norði og Kirsten Eliasen, ið starvast hjá P/F Fiskaaling, hava í ár hvør sín fyrilestur um laksalús, og harumframt leggja umboð fyri føroysku alifeløgini fram um sínar royndir við at basa laksalúsini.
Sum nakað nýtt hava starvsfólk hjá P/F Fiskaaling á aliráðstevnuni í ár nakrar heilt stuttar framløgur á 7 min. um ymisk evni: Biofiltur á smoltstøðum (Elin D. Samuelsen), Sodning hjá Rognkelsum (Ása Johannesen), Goymsluhættir ið ávirka flakagóðskuna (Ása Jacobsen) og Vestfallið tókt á app (Bogi Magnussen).
Ein fastur partur av aliráðstevnuni er at greina gongdina í farna ári, og at gera forsøgnir um marknaðargongdina komandi árið. Ragnar Nystøyl frá Kontali Analyse og Rúni Dam frá Avrik taka sær av hesum partinum. Eins og undanfarin ár verða eisini smolt- og alistøðirnar við tí besta úrslitinum heiðraðar.
Poul Michelsen, landsstýrismaður í uttanríkis- og vinnumálum, setur Aliráðstevnuna kl. 10 fríggjadag 3. mars. Endamálið við Aliráðstevnuni er at føroyskur havbúnaður, undirveitarar, myndugleikar og fólk við áhuga fyri havbúnaði kunnu hittast at fáa íblástur og nýggja vitan.
Skráin fyri Aliráðstevnuna sæst her.


text:
Í ár eru 100 ár síðan, at føroyski arbeiðsmarknaðurin á landi av álvara byrjaði at skipað seg.
Hetta hendi, tá fyrsti sáttmáli millum eitt fakfelag øðrumegin og eitt arbeiðsgevarafelag hinumegin varð undirskrivaður 7. februar 2016. Feløgini, sum undirskrivaðu sáttmálan, vóru Havnar Arbeiðsgevarafelag og Havnar Arbeiðsmannafelag, sum bæði vórðu stovnað sama árið.
Fyrstu sáttmálarnir snúu seg einamest um løn og arbeiðstíðir. Við tíðini eru karmarnir kring sáttmálar og sáttmálasamráðingar vorðnir meira fastir, og semja hevur í stóran mun verið um, hvussu hesi viðurskifti eiga at vera skipað. Føroyski arbeiðsmarknaðurin er nú skipaður við arbeiðsgevarafeløgum, fakfeløgum og arbeiðsmarknaðarlógum og –stovnum.
Partarnir á arbeiðsmarknaðinum skipa seg í stóran mun sjálvir, tá tað kemur til lønar- og setanarviðurskifti hjá løntakarum og viðurskifti millum arbeiðsgevarafeløg og fakfeløg. Harafturat hava partarnir á arbeiðsmarknaðinum, bæði almennu og privatu, við Fasta Gerðarrætti gjørt sáttmála um skipaða trætuloysn.
Tá tað kemur til meira samfelagsyvirskipað viðurskifti eru hesi skipað í lógum, sum vanliga verða gjørdar í tøttum samstarvi við partarnar á arbeiðsmarknaðinum. Nevnast kann, at partarnir á arbeiðsmarknaðinum eru umboðaðir í nevndum og ráðum, har viðurskifti við ávirkan á arbeiðsmarknaðin verða viðgjørd.
Fyrstu feløg og sáttmálar
Fyrstu fakfeløg og arbeiðsgevarafeløg á landi vórðu stovnaði í 1915 – 1916. Hetta var ikki leingi aftaná at danski arbeiðsmarknaðurin aftaná mikið stríð í 1899 skipaði seg við sokallaðu Septembersemjuni. Í Føroyum var ikki nøkur stór uppgerð, tí helst varð bygt á orrusturnar niðri.
Allarfyrsta fakfelagið, sum varð sett á stovn var Føroya Skipara- og Navigatørfelag í 1895, men á landi varð fyrsta fakfelagið “Enigheden” sett á stovn í 1915. So komu tey annars so við og við inntil 1937, tá ein steðgur var. Fyrstu fakfeløgini á landi vóru øll arbeiðarafeløg, men hesi feløg fevndu tá eisini um handverkarar. Hetta var støðan líka inntil 1951, tá Havnar Handverkarafelag varð stovnað. S&K varð stovnað í 1974.
Fyrsta arbeiðsgevarafelagið var Havnar Arbeiðsgevarafelag, sum var stovnað í 7. februar 1916, sama ár sum Havnar Arbeiðsmannafelag, og sama ár sum fyrsti kollektivini sáttmálin fyri arbeiðsmenn í Havn varð gjørdur.
Hetta var tó ikki allarfyrsti sáttmálin, sum varð gjørdur. Hann var gjørdur í 1915 millum Enigheden og arbeiðsgevarar á Tvøroyri. Tvøroyrar Arbeiðsgevarafelag varð tó ikki stovnað fyrrenn í 1918. Arbeiðs-gevarar í ávikavist Vági, Klaksvík og Fuglafirði skipaðu seg eisini saman til samráðingar, men stovnaðu ikki arbeiðsgevarafeløg.
Føroya Arbeiðsgevarafelag varð stovnað í 1943.
Líka inntil 1957 var talan um sáttmálar fyri arbeiðsmenn og handverkarar saman, men í 1957 varð fyrsti veruligi handverkarasáttmálin gjørdur.
Fyrstu sáttmálarnir snúu seg einamest um løn og arbeiðstíðir. Teir vóru ikki so skipaðir sum nú og vórðu ofta broyttir. Sum sagt varð fyrsti sáttmálin á landi gjørdur í 1915, og fyrsta verkfallið var longu í september sama ár. Við tíðini eru karmarnir kring sáttmálar og sáttmálasamráðingar vorðnir meiri fastir og semja er í stóran mun um, hvussu hesi viðurskifti eiga at verða skipaði.
Støðan í dag
Seinastu árini er talið av sáttmálum tó vaksi nógv, og nú 100 ár aftaná fyrstu sáttmálarnar hevur Føroya Arbeiðsgevarafelag við undirfeløgunm 39 størri og minni sáttmálar við 20 fakfeløg. Eisini eru fleiri smá fakfeløg vorðin stovnað.
Á arbeiðsgevarasíðuni eru nú 5 arbeiðsgevarafeløg. Fýra av hesum – Føroya Prentsmiðjufelag, Arbeiðsgevarafelagið hjá Fíggjarstovnum, Føroya Handverksmeistarafelag og Reiðarafelagið fyri Farmaskip – eru limir í tí fimta, sum er Føroya Arbeiðsgevarafelag. Fyri fiskivinnuna á sjónum er harafturat Føroya Reiðarafelag, men tað er ikki partur av Føroya Arbeiðsgevarafelag.
Hetta er úrslitið av eini framhaldandi samskipan av arbeiðsgevarasíðuni, og hon hevur sostatt skipað seg í Føroya Arbeiðsgevarafelag , sum antin førir ella er við í øllum samráðingunum við fakfeløgini.
Á fakfelagssíðuni á privata arbeiðsmarknaðinum eru sum nevnt eini 20 fakfeløg. Føroya Arbeiðsgevarafelag metir, at tað hevði verið ein fyrimunur um fakfelagssíðan skipaði seg í størri eindir, soleiðis at hesar veruliga kundu virkað fyri einum framhaldandi skipaðum arbeiðsmarknaði. Tað hevur týdning, at fakfeløgini framhaldandi varðveita sína styrki, til tess at røkja síni áhugamál og sín leiklut bæði mótvegis arbeiðsgevarum, men eisini í sjálvari skipanini, tey virka í.
Friður á arbeiðsmarknaðinum er ikki ein sjálvfylgja
Tað er ikki ein sjálvfylgja, at friðarligi føroyski arbeiðsmarknaðurin, sum er bygdur upp hesi seinastu 100 árini, heldur fram. Um ikki bæði arbeiðsgevarasíðan, fakfelagssíðan og politiska skipanin kenna spælireglurnar og sína ábyrgd, er tíverri sannlíkt, at føroyski arbeiðsmarknaðurin fær stórar avbjóðingar í tíðini, sum kemur. Verður tann javnvág, sum enn er millum arbeiðsgevarafeløg, fakfeløg og politisku skipanina, brotin, er vandi fyri, at tað verða fleiri arbeiðssteðgir, fleiri stríðsmál og størri órógv á arbeiðsmarknaðinum, og hesum er føroyska samfelagið als ikki tænt við.


text:
1. flokkur skipaði fyri morgunsanginum í morgun.
Teimum dámar væl at dansa, og tí høvdu tey valt altjóða dansidagin sum evni at tosa um.
Eftir eina áhugaverda framløgu, har tey skiftust um at lesa ein setning í part, fingu tey øll børnini at dansa.
Tey søgdu:
Hvørt ár tann 29. apríl er altjóða dansidagur.
Tá verður dansurin hátíðarhildin í øllum heiminum eisini her í skúlanum hjá okkum.
Í Danmark eru tað nøkur fólk, ið seta seg saman og fyriskipa ymisk tiltøk kring landið.
Her í Føroyum eru vit ikki komin so langt enn.
Tó hava tað verið nøkur ár, har fólk á dansidegnum hava dansað runt í býnum millum annað í sýnisgluggum, Miklagarði og SMS.
Altjóða dansidagurin snýr seg um at knýta sambond gjøgnum dansin millum fólk við ymsum áhugamálum og mentanum.
Øll kunnu vera við. Skúlar, arbeiðspláss, feløg og privat fólk.
Michelle Obama hevur eisini sett eitt tiltak í verk í USA, sum eitur MOVE.
Hetta tiltakið hevur til endamáls at geva børnum ein sunnari og glaðari lívsstíl.
Michelle Obama hevur brúkt fleiri dansarar í “So you think you can dance”, ið er ein kend amerikansk sjónvarpsrøð.
Eisini hevur hon brúkt Beyonce, har millum annað ein dansur er gjørdur til sang hennara “Let’s move your body”.
Henda dansin hava nógvir skúlar í USA lært.
Dansur er ein stuttligur og genialur háttur at røra seg.
Vit fara nú øll at reisa okkum upp og dansa ein dans


text:
Súgdjór
Súgdjór (frøðiheiti - Mammalia) er ein bólkur av djórum, sum er sermerktur við, at kvenndjórini kunnu framleiða mjólk til ungar sínar. Eitt annað eyðkenni er, at súgdjór føða livandi ungar, øvugt egg. Øll súgdjór hava hár ella feld, hava heitt blóð og støðugan kropshita, og ungarnir súgva mjólk frá mammuni. Kvennsúgdjórið gevur bestu javnvágina av fiti og eggjahvíta, so ungarnir búnast skjótt. Menniskjað er bara eitt av umleið 4000 hugtakandi súgdjóra-sløgunum á jørðini. Menniskjað hoyrir upp í súgdjórabólkin, vit nevna primatar. Aðrir primatar eru apur og mannapur, og teimum líkjast vit mest.
Súgdjór hava øll møgulig skap og allar støddir, men tey, ið líkjast mest, verða roknað upp í sama bólk ella hóp. Í hvørjum hópi eru ymiskar slektir ella sløg. Tað eru 21 ymiskir súgdjórabólkar og eini 4000 ymisk sløg. Flestu súgdjór hava lívmóður. Ungarnir búnast í lívmóðurini inni í mammuni. Summi súgdjór verða nevnd pungdýr - hesir ungarnir verða lagdir óbúnir og vaksa í einum húðarfaldi á búkinum á mammuni. Minsti bólkurin er nevdýrini, og tey og mýriigulin eru einastu súgdjór, har ungarnir verða klaktir úr eggi. Størsti súgdjórabólkurin er gnagdýrini, 1702 sløg. Afrikanski fílurin er størsta súgdjór á landi.
Súgdjór eru næstan allastaðni - í ísoyðimørkum, í kuldaøkjum, í turrastu og heitastu oyðimørkum. Flestu eru á landi, onnur halda til í sjógvi. Øll eru væl lagað til umhvørvið, tey liva í. Mong súgdjór halda til niðri í moldini, í holum ella gongum. Her leggja tey ungarnar, og her krógva tey seg. Tey flestu mugu fara úr holuni at finna sær føði ella vatn, men summi, til dømis moldvørpan, eru holubúgvar burturav og koma sjáldan upp úr holuni. Mong súgdjór halda til í áum og áarstreymum, stórum vøtnum og mýrlendum. Men hóast tey eru sum skapt at liva í vatni, so mugu tey tíðum upp at anda. Havsins strendur eru heim hjá mongum súgdjórum. Summi eru ein part av tíðini í sjónum og ein part á landi, tá ið tey leggja og ansa eftir hvølpunum. Onnur eru alla tíðina í sjónum. Hvalir eru einastu súgdjór, sum eru í sjónum burturav.
Summi súgdjór halda saman í bólkum, tí tá er lættari at veiða sær føði og at verja seg. Samanbornir við onnur djór, eru súgdjóraungar longur bundnir at teim vaksnu. Súgdjór eta alt møguligt. Tey eta fyri at fáa orku - á sama hátt sum ein bilur má hava brennievni. Hjá villini súgdjórum ræður um at veiða sær nóg mikið til matna. Øll súgdjór hava evni at verja seg, verða tey álopin. Og tá samanum kemur, so vilja øll sleppa undan at verða etin ella fáa mein. Summi kúvenda og flýggja undan. Onnur ørkymla fíggindan á ymsan hátt. Súgdjór hava sterkan kropp, tí tey eru ryggdjór, hava beinagrind.
Steinrenningar prógva, at súgdjór hava livað á jørðini í eini 200 mió. ár. Mong súgdjór eru í stórum vanda at verða avoydd.


text:
Lesandi
Ert tú lesandi, lærari ella næmingur?
Landsbókasavnið og skúlaverkið
Sum høvuðsbókasavn fyri alt landið veitir Landsbókasavnið eisini bókasavnstænastur til lesandi og lærarar á hægri útbúgvingum og eisini næmingar og lærarar í miðnámsskúlum og í framhaldsdeild fólkaskúlans.
Tað ber til at leita eftir tilfari, sum Landsbókasavnið og aðrir stovnar og skúlar eiga, í bókasavnsgrunninum bokasavn.fo.
Hava tit brúk fyri tilfari, kunnu tit koma á Landsbókasavnið. Fyrispurningar kunnu altíð sendast til utlan@landsbokasavnid.fo ella við at ringja til 340525.
Minnist til at koma í góðari tíð eftir tilfari, tá ið tit t.d. skulu undir at skriva eina uppgávu.
Spyr bókavørðin
Tað ber altíð til at senda inn fyrispurningar til ein bókavørð á Landsbókasavninum á Spyr bókavørðin. Fyrispurningarnir kunnu eitt nú snúgva seg um bókmentir (bøkur, greinir o.tíl.), almennar upplýsingar um mangt og hvat, ella um vegleiðing í at nýta okkara tænastur, t.d. leiting í bókasavnsgrunnum ella á netinum. Fyrispurningarnir verða svaraðir skjótast til ber. Spyr bókavørðin.
Elektroniskar bókasavnstænstur - EBI
Elektroniskar bókasavnstænstur eru tíðarrit, greinir, bøkur, handbøkur o.a.tl., sum eru at finna á netinum.
Í Føroyum hava nøkur bókasøvn og nakrir skúlar tikið seg saman um at halda nøkur av teimum frægastu verkunum, sum verða boðin út á netinum. Tey flestu av hesum verkum kosta, og er atgeingið tí avmarkað til tey bókasøvn og skúlar, sum eru við í samstarvinum.
Hesi eru við í samstarvinum: Landsbókasavnið, Býarbókasavnið, Klaksvíkar bókasavn, Bókasavnið við Løkin, Fuglafjarðar bókasavn, Miðnám á Kambsdali og Glasir
Landsbókasavnið veitir saman við øðrum læru- og granskingarstovnum eisini atgongd til fleiri vísindaligar leiti- og tíðarritsgrunnar. Far til Talgilt tilfar.
Bókasavnskunning
Landsbókasavnið skipar eftir umbøn fyri bókasavnskunning. Spyrjið um hetta í avgreiðsluni ella á 340525. Er talan um skúlaflokkar, ber til at bíleggja tíð til kunning á 340525.


text:
Býráðsfundur 29. januar 2009
1.
J. nr. 022 – 09/00026
Val av hegnsýnisnevnd fyri Skála og Skálafjørð.
-Tekniska nevnd mælir til at velja hesar limir í hegnsýnisnevndina:
Elias Hansen, Skála
Ólavur Berg, Skála
Eivin Olsen, Skála
-Býráðið hevur samtykt at taka undir við Teknisku nevnd.
2.
J. nr. 022 – 09/00027
Val av hegnsýnisnevnd fyri Elduvík og Funningsfjørð.
-Tekniska nevnd mælir til at velja hesar limir í hegnsýnisnevndina :
Anfinn Clementsen, Elduvík
Poul Johannes Reyná, Elduvík
3. Sunleif Pattinsson, Funningsfjørð
-Býráðið hevur samtykt at taka undir við Teknisku nevnd.
3.
J. nr. 022 – 09/00028
Val av hegnsýnisnevnd í Oyndarfirði.
-Tekniska nevnd mælir til at velja hesar limir í hegnsýnisnevndina :
Hilmar Petersen, Oyndafjørð
Eirikur Joensen, Oyndarfjørð
Ingvard Johansen, Oyndarfjørð
-Býráðið hevur samtykt at taka undir við Teknisku nevnd.
4.
J. nr. 022 – 09/00029
Val av hegnsýnisnevnd fyri Funning.
-Tekniska nevnd mælir til at velja hesar limir í hegnsýnisnevndina :
Petur Skeel Skarðsá, Funningur
Heri Højsted, Funningur
3. Adolf Johannesen, Funningur
-Býráðið hevur samtykt at taka undir við Teknisku nevnd.
5.
J. nr. 022 – 09/00045
Val av limum í felags barnaverndarnevndina fyri Nes-, Sjóvar- og Runavíkar kommunu.
-Sosiala nevnd mælir til at heita á Arnfríð Thomsen og Marnu Hansen um at halda áfram í barnaverdarnevndini.
-Býráðið hevur samtykt at taka undir við Sosialu nevnd, har umframt varð samtykt at velja Janhild Olsen, Oyndarfjørð og Hendrik Jacobsen, Lamba sum varalimir.
6.
J. nr. 330 – 08/00598
Viðvíkjandi dagtilhaldinum til pensionistar, nú landið hevur avtikið stuðulin til dagtilhaldini.
Við lógarbroyting har dagtilboðini verða strika í lógini um umsorganararbeiðið fyri pensjónistar, hevur landið skorið burtur møguleikan at veita stuðul.
-Sosiala nevnd mælir til at kanna, um kommunan hevur møguleika fyri veita stuðul ið kann tryggja framhaldandi dagtilhald í kommununi og at talan bert kann verða um eitt dagtilhald fyri alla kommununa.
-Býráðið hevur samtykt at taka undir við Sosialu nevnd.
7.
J. nr. 534 – 09/00015
Møguleiki er at søkja IMR um stuðul til viðarvøkstur og umhvørvisverndartiltøk. Umsóknarfreistin er 1. febr. 2009.
Ummæli frá Teknisku Deild:
Tekniska deild mælir til at søkja um stuðul til niðanfyri nevndu økir:
1. við Prestá, á Skála
2. í Æðuvík
add.1 Umsóknin til Prestá er eitt framhald. Á fíggjarætlan fyri 2009 eru avsettar 75.000 kr til verkætlanina.
add.2 Umsóknin til Æðuvíkar er nýggj, sí mál nr. 200800496 og nevndarviðtøku tann 19.11.2008 har nevndin gevur treytaða tilsøgn.
Lendið ið ætlanin er at nýta til endamálið er partvíst ogn hjá kommununi og partvís ogn hjá Búnaðarstovuni. Mælt verður til at játta 75.000 kr av kto ”fríðkan av økjum”
-Byggi- og býarskipanarnevndin mælir til at taka undir við tilráðingini frá Tekn. deild.
-Býráðið hevur samtykt at taka undir við Byggi- og býarskipanarnevndini.
8.
J. nr. 022 – 022 – 09/00010
Val av einum limi og einum varalimi í Skattakærunevndina.
-Fíggjarnevndin mælir til at velja, sum fastan lim Napoleon Jacobsen (Poli) og Bárður Kass Nielsen sum varalimur.
-Býráðið hevur samtykt at taka undir við Fíggjarnevndini.
9.
J. nr. 022 – 05/00030
Val av einum limi og varalimi í nevndina
fyri SEV (eitt umboð skal veljast fyri Eysturoynna).
-Býráðið hevur samtykt at velja Kára E. Jacobsen fyri Runavíkar kommunu.


text:
Sverri Egholm
31.01.2018 - 12:22
Miram & Janus Photography leita nú eftir kvinnum í aldrinum 20 og uppeftir til nakinmyndir.
Seinastu árini hevur Gvøðny Miriam Gunnarsson tikið nógvar myndir av naknum kvinnum og tað hugtekur hana, greiddi hon frá í Góðan morgun Føroyum í morgun.
- Hevði eg dugað at teknað sum yngri, hevði eg ikki teknað annað enn naknar kvinnur. Eftir at hava tikið myndir í nøkur ár hevur tankin um eina bók við nakinmyndum verið í huganum. Eina bók, har eg eisini greiði frá hví eg haldi, tað er umráðandi at vera í einum samfelagi, har ein frítt kann úttrykkja seg uppá handan mátan, sigur hon.
- Nógvar av myndunum eg taki fyri tíðina er tað, eg kalli fyri "nude". Tað er nakað sum avspeglar vakurleikan hjá kvinnuni uttan nakað sum helst á, so sum sminku ella klæðir.
- Ætlanin er at hava eina bók við einari rúgvu av føroyskum og útlendskum kvinnum, sum standa modell fyri meg naknar, sigur Gvøðny Miram Gunnarsson við Góðan Morgun Føroyar.
Áðrenn myndirnar vera tiknar, fáa tær klár boð um, hvat Gvøðny Miriam ætlar sær, greiðir hon frá. Eitt nú at ikki alt fer út á netið, men at okkurt bara fer í bókina.
Fleiri hava longu skrivað til Gvøðny Miriam, men hon vil fegin hoyra frá fleiri. Hon hevur brúk fyri hundraðtals modellum, sigur hon.
Til ber at seta seg í samband við Miriam & Janus Photography her.
Les eisini: Katrina Maria: Hugsi ikki um at alt Føroyar síggja meg nakna
Mynd: Miram & Janus Photography
Mynd: Miram & Janus Photography


text:
Hákun er sonur Eirik Løðujall og Gyðu Sveinsdóttir, dóttir Svein Tjúguskegg. Sostatt var Hákun abbasonur danska kongin Svein Tjúguskegg, systirsonur Knút Sveinsson, sum seinni gjørdist kongur undir navninum Knútur Mikli, og Hákun var eisini bróðursonur Svein Løðujall.
Hákun gjørdist Løðujallur í 1012, saman við pápabeiggjanum Sveini eftir, at Eirikur jallur var farin til Onglands við Sveini Tjúguskegg og Knúti Mikla. Samstundis gjørdist Hákun norskur kongur undir Sveini Tjúguskegg.
Tá ið Ólavur Halgi Haraldsson kom til Noregs í 1015 flýddi Hákun til Onglands. Knútur kongur tók væl ímóti honum har, og gjørdi hann til jall í Worcester. Onkrar keldur vilja vera við, at hann ráddi í Suðuroyggjum frá 1016 til 1030.
Í Føroyingasøgu manglar eitt stutt brot, ið sigur frá hesum hendingum, at Eirikur jallur ráddi fyri Noregi í 12 ár, áðrenn hann fór vestur til Onglands. Hákun, sonur hansara, tók tá við og ráddi saman við Sveini, pápabeiggja sínum, í trý ár. Hetta innihald sæst í íslendskum rímum, sum eru yrktar yvir evni í søguni. Í 1015 kom Ólavur Halgi til Noregs og rak jallarnar burtur. Tá ið tað frættist í Føroyum, vóru fáir, ið góvu tí stórvegis ans, men Tróndur var heldur fáorðaður.
Í 1028 ráddi Hákun jallur Eiriksson aftur í Noreg. Hesa ferð undir danska konginum Knúti Mikla. Hetta hendi eftir, at allir stórmenninir vóru farnir frá Ólavi Halga, so hann mátti flýggja undan Knúti.
Hákun jallur doyði longu árið eftir í 1029. Hann hevði verið í Onglandi, og á heimleið til Noregs gekk skipið burtur. Hann var seinasti maður av Løðujallaættini, ið var einasta ættin, sum kundi kappast við ættarmenn Haralds Hárfagra um Noregs krúnu.
Keldur:
Føroyingasøga
Hans J. Debes: Føroya Søga 1
Hans J. Debes: Ólavur Haraldsson og Noregs ríki - ein søgu lýsing
Wikipedia


text:
Orð: Ókendur
Fyrra lag: En sømand har sin enegang
Seinna lag: Tað var ein fagran summardag
Tá árini tey vóru mong – og aldur legðist á,
tá fjáltur kom á mangan drong – at søkja kvinnuráð.
At vera einsamallur her – tað er eitt vánalív,
tað er tað tryggasta, sum er – at finna sær eitt vív.
Tá árini tey vóru mong –
Tá fjáltur kom á mangan drong –
At vera einsamallur her –
Tað er tað tryggasta, sum er –
Tað er ein sjón so trist og tung – at skoða gamlan drong,
at síggja saman tvinni ung – tað prýðir bý og ong,
tí, tá ið tú tær konu fært – tá lívið er eitt spæl,
tað er óhugnaligt og svar – tá ein alt gera skal.
Tað er so lætt at fáa sær – eitt vitugt sprund og klókt,
eitt gamalt skitið lasafar – tá verður reint og snøgt,
tí konan ger sær mikið dælt – at spara, har hon kann
á húsagang at fáa alt – tú sjálvur saktans fann.
So mangur inn í dansin gekk – og fann sær har eitt sprund,
og uttan nakað prát sær fekk – ein heitan ástarfund.
Eitt gamalt berligt turkað træ – var hann, sum heima sat,
sum áður eingin hevði sæð – hann alt av hondum læt.
At fáa børn tó ikki minst – tað prýðir heim og høll,
tað er tað strævnasta, ið finst – at vera einsamøll.
Nei, giftarmálið vera man – tað hollasta, sum er,
tað ringasta, ið hugsast kann – tað er ein einlig ferð.


text:
Myndasavn
Myndir av heilsuhjálparum og heilsurøktarum, ið hava tikið prógv á Heilsuskúlanum
23.03.17 fingu 13 heilsuhjálparar prógv á Heilsuskúla Føroya.
Aftast frá vinstru :
Hervør Hermansen Signabøur, Alis Jacobsen Vígdá Toftir, Jastrud Hanusardóttir Mohr Klaksvík, Súna Bárðardóttir Nielsen Vestmanna, Anita Dam Leirvík, Ragna á Plógv Thomassen Sandavágur og Birna Tórhalsdóttir Vestmanna.
Fremst frá vinstru:
Silja Davidsen Sørvágur, Tóra Maria Jacobsen Toftir, Randi Lamhauge Hansen Glyvrar, Bergtóra Bergsdóttir Mittelstein Skopun, Erna Katrin Olsen Porkeri og Kirstin Sundberg Hjalt Vágur.
26.01.17 fingu 17 heilsurøktarar prógv á Heilsuskúla Føroya.
Jónfríð Ovadóttir Borgardal Tvøroyri, Durita Vest Klaksvík, Sólgerð á Reynatrøð Leirvík, Vivian Kjærbo Vágur, Anna Petra Aagaard Winther Tórshavn, Siri Sigurdsdóttir Vágur, Lovisa við Kykslið Klaksvík og Evi Virgarsdóttir Eiði. Anna Ørvarodd Hentze Trongisvágur, Helga S. Mikkelsen Norðragøta, Sára Joensen Tvøroyri, Ann Sofía Gullstein Syðrugøta, Allan B. Finnsson Porkeri, Axelina Jacobsen Norðskála, Sarina Thomsen Vágur, Meriam Yacob Norðagøta og Fríðgerð W. Finnsdóttir Tórshavn.
Heilsuhjálparar septembur 2015
Heilsuhjálparar januar 2015
Heilsuhjálparar septembur 2014
Heilsurøktarar mars 2014
Heilsuhjálparar januar 2014
Heilsuhjálparar septembur 2013
Heilsurøktarar mars 2013
Heilsuhjálparar januar 2013
Heilsuhjálparar septembur 2012
Heilsurøktarar mars 2012
Heilsuhjálparar januar 2012
Heilsuhjálparar septembur 2011
Heilsurøktarar mars 2011
Heilsuhjálparar januar 2011
Heilsurøktarar mars 2010
Heilsuhjálparar septembur 2010
Heilsuhjálparar januar 2010
Heilsuhjálparar august 2009
Heilsurøktarar mars 2009
Heilsuhjálparar januar 2009
Heilsuhjálparar august 2008
Heilsurøktarar mars 2008
Heilsuhjálparar januar 2008
Heilsuhjálparar august 2007
Heilsurøktarar mars 2007
Heilsuhjálparar februar 2007
Heilsuhjálparar septembur 2006
Her mangla nakrar myndir
Heilsuhjálparar uppskúling apríl 2004
Heilsuhjálparar uppskúling novembur 2003
Heilsuhjálparar uppskúling apríl 2003
Heilsuhjálparar septembur 2003
Heilsuhjálparar uppskúling novembur 2002
Heilsuhjálparar septembur 2002
Heilsuhjálparar uppskúling apríl 2002
Heilsuhjálparar septembur 2001
Heilsuhjálparar uppskúling mai 2001


text:
Heri Simonsen 11.08.2017 (20:55)
Hoyr málið hjá Víkingi, Hans Jørgen og Bagga
TRÝST á PÍLIN undir MYNDINI, og hoyr frá Rás2:
1) Hoyr frásøgnina hjá Tróndi Arge av málinum, sum Gunnar Vatnhamar skoraði fyri Víking, tá Víkingur spældi javnleik 1-1 ímóti KÍ norðuri í Klaksvík. Rógvi Jacobsen var viðmerkjari.
2) Hoyr samrøðuna Tróndur Arge gjørdi beinleiðis á Rás2 við Víkinga-veteranin, Hans Jørgen Djurhuus aftaná dystin. Hans Jørgen Djurhuus var als ikki nøgdur við eitt stig norðuri í Klaksvík.
3) Hoyr samrøðuna Tróndur Arge gjørdi beinleiðis á Rás2 við høvuðsvenjaran hjá Víkingi, Sámal Erik "Bagga" Hentze aftaná dystin. Bagge kann liva við javnleikinum, og undirstrikar, at Víkingur er framvegis har, sum tað er stuttligt at verða á stigatalvuni.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Reimund Langgaard, setur Karsten Hansen skrivligan fyrispurning
30. apríl 2015
Reimund Langgaard, setur Karsten Hansen, landsstýrismanni í Heilsumálum, skrivligan fyrispurning um føðistovurnar á smáu sjúkrahúsunum
Skrivligur fyrispurningur eftir grein 52a
- til landsstýrismannin í Heilsumálum, Karsten Hansen
Spurningar:
1. Er landsstýrismaðurin samdur við úttalilsunum hjá serlæknanum Poul Martin Berthelsen, tá hesin á VP.fo, tann 15. mars vísti á, at fyri at hava eina fullgóða føðistovu, har lívið hjá móður og nýføðingi ikki skulu verða í óneyðuga stórum vanda, er neyðugt at hava nakrar grundresursir, so sum serlæknar og blóðbanka o.a. á staðnum?
2. Er landsstýrismaðurin samdur við úttalilsunum hjá Shain Gaini, serlækna, tá hesin í samrøðu við Sosialin, tann 10. apríl greiðir frá, at tað ikki er ráðiligt at lata kvinnur føða á einum sjúkrahúsi, har hvørki ein narkosolækni ella ein kirurgur eru knýttir fastir at?
3. Umframt omanfyrinevndu læknar, hava eisini Landslæknin og Landssjúkrahúsið mælt til, at føðistovan á Tvøroyri verður niðurløgd. Eru aðrir myndugleikar ella læknafakligar tilráðingar, sum eisini mæla til at steingja føðistovuna á Tvøroyri?
4. Kann landsstýrismaðurin upplýsa um aðrar læknafakligar tilráðingar hava eitt annað tilmæli um føðistovuna á Tvøroyri enn omanfyrinevndu læknar og stovnar?
5. Um tað, sum læknarnir greiða frá, er rætt, hvat ætlar landsstýrismaðurin at gera við støðuna?
6. Fáa kvinnur, sum eftir ætlan skulu føða á Tvøroyri, greitt at vita um vandan, við at føða á sjúkrahúsi uttan neyðugar serlæknar og resursir?
7. Hvørjar sømdir fáa tey, sum í løtuni noyðast til Havnar at bíða í dagar ella vikur, til tær skulu eiga?
8. Eru verandi sømdir nøktandi, og um ikki, hevur landsstýrismaðurin ætlanir um at broyta hesar sømdir?
9. Shahin Gaini vísti á, at longu nú eru syrgilig dømi um sjúklingar, sum ikki hava fingið nøktandi viðgerð, einans orsakað av vantandi vitan og fakligheit. Kann landsstýrismaðurin váttað ella avsanna hetta?
10. Um so er, at barn hevur fingið skaða undir føðing grundað á vantandi resurisir ella serlæknar á sjúkrahúsinum, hvørjar lógartryggjaðar skyldur hevur samfelagið so mótvegis teimum avvarandi?
11. Er dømið um aðra deild, sum hevði verið tryggari fyri sjúklingarnir, um hon var á Landssjúkrahúsinum, heldur enn á øðrum av teimum smærri sjúkrahúsunum?
12. Er tað satt, tá Poul Martin Berthelsen førir fram, at smá sjúkrahús við minni ressursum, geva ein falskan tryggleika við akuttari sjúku?
Viðmerkingar
Í grein á vp.fo tann 15. mars skrivar Poul Martin Berthelsen, sum hevur verið lækni í 40 ár (harav 30 ár sum yvirlækni í kvinnusjúkum og føðingarhjálp í Svøríki og Noregi) fylgjandi: “Kemur ein sjúklingur við tørvi á akuttari operatión, medisinskari viðgerð ella at eiga barn eru nakrir basisressursir, sum eiga at vera upp á pláss døgnið runt alt árið. Tað eru serlæknar í gynækologi, anæstesiologi, pædiatri, kirurgi, ortopedi, radiologi og medisin við hartil hoyrandi kringpersonali av øllum slag. Harafturat blóðbanki, intensivdeild og laboratorium.
Tað kann kosta lívið bæði hjá vaksnum og nýføðingum um hesar ressursir ikki eru upp á pláss við akuttum sjúklingum. Smá sjúkrahús við minni ressursum enn omanfyri geva ein falskan tryggleika við akuttari sjúku.”
Í samrøðu við Sosialin tann 10. Apríl sigur Shahin Gaini, serlækni á landssjúkrahúsinum: “Eitt sjúkrahúsverk er ein pakkaloysn, har fleiri læknar mugu arbeiða saman fyri at geva sjúklingum tað bestu viðgerðina. Og ein vansi við at spjaða tað lítlu serfrøðina vit hava kring trý sjúkrahús er, at tað kann ganga ov lang tíð frá tí sjúklingurin vendir sær til sjúkrahúsverkið, til viðkomandi fær røttu viðgerðina.”
Somuleiðs sigur hann: “Hóast hann ikki vil nevna nøkur ítøkilig dømi, so vísir Shahin Gaini á, at longu nú eru syrgilig dømi um sjúklingar, sum ikki hava fingið nøktandi viðgerð einans orsaka av vantandi vitan og fakligheit.”
Um politisku skipanina, sigur hann: “politikararnir lurta ikki eftir fakligum tilráðingum, og taka so at siga altíð onnur faklig atlit framum. Politikararnir halda fast um, at tað skulu verða trý sjúkrahús í Føroyum, men vilja ikki siga hvat skal verða á hvørjum sjúkrahúsið.”
Og um føðistovuna í Suðuroy, sigur hann: “Fakliga tilmælið frá Landssjúkrahúsinum og Landslæknin søgdu fyri nøkrum árum siðan, at tað ikki var ráðiligt at hava barnsburðardeild á Tvøroyri. – Og orsøkin er sera einfalt tann, at man metti ikki, tað var ráðiligt at lata kvinnur føða á einum sjúkrahúsi, har hvørki ein narkosolækni ella ein kirurgur eru knýttir fast at sjúkrahúsinum.
Um til dømis ein bráðfeingis keisaraskurður má gerast, so er eingin serlækni har at gera tað.” Um hetta sigur hann eisini: “Eg haldi tað er rætt og rímuligt at kvinnur, sum skulu føða, fáa at vita, at her er eingin narkosulækni ella kirurgur, tá tú skal føða, og at tað er ein ávísur vandi við tí.”
Í vikuni kunngjørdi Maria Milland, serlækni á Ríkissjúkrahúsinum, eina stóra kanning, sum hevur kannað 1,1 milliónir føðingar í Danmark. Kanningin vísti, at tað eru nærum tvífalt so nógvir álvarsligir skaðar á teimum smáu sjúkrahúsunum, í mun til tey stóru. Hon sigur m.a:” Et fødested med to til tre fødsler om dagen har ikke samme flow af komplicerede eller afvigende forløb, som du har på et stort fødested, hvor de har 15-20 fødsler om dagen, og det er formentlig det, som vi kan aflæse.”
Mítt fremsta hjartamál er at verja tey óføddu børnini móti fosturtøku. Men saman við hesum hoyrir sjálvsagt til, at vit eisini eiga at verja tey móti øðrum vandum. Um so er, at føðistovan á Tvøroyri er ein følsk trygd, so má landsstýrismaðurin sjálvsagt gera nakað við støðuna.
Lat meg gera greitt, at endamálið við spurninginum er ikki, at spara pening ella at miðsavna alt heilsuarbeiði í Tórshavn, men at fáa trygd fyri, at vit hava ein skipan, har lívið og heilsan hjá tí einstaka føroyingum er í tryggum hondum.
Um úrslitið av øllum tilmælunum er, at føðistovan á Tvøroyri steingir, so má landsstýrismaðurin sjálvsagt finna eina góða loysn fyri allar tær kvinnur, ið óivað noyðast til Havnar at bíða í fleiri vikur – og sum kanska longu hava fleiri børn.
Reimund Langgaard
Løgtingsmaður fyri Sambandsflokkin
RN
Aftur


text:
Føroyar í dag eru ikki tað sama, sum Føroyar vóru í gjár. Í túsund ár hava Føroyar verið eitt, men í dag eru Føroyar eitt annað. Ikki fullkomiliga og kanska ikki ósvitaliga, men á avgerandi hátt. Í tann mun sum ráðandi myndugleikin umboðar fólkasálina – tað, sum vit í felag eru – so hava vit við at broyta hjúnabandslógina flutt okkum eitt greitt stig burtur frá einum kristnum siðaarvi, sum áður hevur eyðkent okkum. Føroyar eru í dag eitt land, minni eyðkent av kristnum virðum, enn Føroyar vóru í gjár.
Sambært Manntali siga 94% av føroyingum seg vera kristnar. Og hetta sæst aftur í kjakinum um hjúnabandslógina. Eins og víst hevur verið á fyrr, so hevur argumentatiónin um, hvørt hjúnabandslógin skal broytast, so tvey av sama kyni kunnu giftast, ikki verið eitt kjak ímillum kristindóm og heiðinskap ella gudloysi. Kjakið hevur verið ímillum sjálvútnevnd umboð fyri kristindóm – á báðum síðum. Báðir partar í orðaskiftinum vildu kanna sær heimildina, legitimitetin, sum kristindómur enn gevur í føroyska samfelagnum. Hetta er galdandi bæði á tingi og í almenna kjakinum.
Men er tað veruliga kristið at fylgja í fótasporunum á mest avkristnaðu londunum í heiminum? Hvussu kristið er hjúnalag ímillum tvey av sama kyni í veruleikanum – nakað, sum eingin í heiminum hevði hugsað um fyrr enn fyri eini 25 árum síðani? Hví hugsaði ongin um tað, tá ið kristindómur enn var sterkasta myndandi megin mentanarliga í vesturheiminum? Og hvat er veruliga argumentið? Argumentið er ikki, at sokallað samkynt hjúnaband er kristið á nakran haldgóðan, substantivan hátt. Tvørturímóti er argumentið, at kristna næstakærleiksboðið í politiskum høpi merkir ein grundleggjandi stuðul til eina sekulera samfelagsskipan. Elskar tú tín næsta av røttum, so blandar tú teg uttanum, hvat hansara lívi viðvíkur. Sambært hesi tulking av trúnni frásiga verulig kristin sær rættin at taka dagar ímillum, hvør skal sleppa at giftast og ikki. Og meir enn tað: verulig kristin eiga als ikki at vera upptikin av, hvussu onnur liva sítt lív. Slík andalig minimalisma hevur lítið at gera við sera kropsliga, jarðiska gleðiboðskapin, sum tey, ið trúgva á Jesus, son Guds komnan í holdi, trúgva á.
Men hetta er ein ógvuliga hentur kristindómur hjá sekulerum, moralliberalum at hava: Gud er ikki longur ein strangur faðir, ið er fullur av rættvísari vreiði inn á synd. Hann er meir sum ein tannleys omma, sum bert ynskir tær alt tað besta. Gert tú nakað skeivt, blívur hann ikki illur. Hann blívur keddur. Kanska eitt sindur skuffaður. Men hann kennir síni mørk og blandar seg uttanum so leingi, tú ikki gert nøkrum fortreð.
Kristindómurin, sum enn partvíst hongur við hjá mongum, og sum fleiri av teimum, ið vilja ráða í Føroyum, finna hentan at sipa til, hevur sostatt lítið við søguligan, bíbilskan kristindóm at gera. Jesus er meira ein inspirerandi moralskur vísmaður enn sonur Guds, komin til jarðar at frelsa syndarar ígjøgnum deyða og uppreisn sína. Menniskju eru ikki syndarar, sum hava tørv á at verða frelst og beind á rætta kós, hvat levnaði viðvíkur. Nei, tey eru grundleggjandi góð, um enn onkuntíð skadd og ørkymlað av uppvøkstri og samfelagi. Evangeliið, gleðiboðskapurin, snýr seg ikki um himmal og helviti, ævigt lív ella ævigan deyða, men um eina hugnaliga, troystandi kenslu, sum man kann leita fram, tá ið lívið gerst eitt sindur strævið. Ríki Guds er í hjartanum, ikki í hvussu Guds ævinleiki brýtur inn og setur treytirnar fyri okkara gerandisdag.
Eins og Richard Niebuhr longu í 1934 lýsti slíkan modernaðan kristindóm: “Ein Gudur uttan vreiði leiddi menniskju uttan synd inn í eitt ríki uttan dóm gjøgnum verkið hjá einum Kristi uttan kross.”
Hesin nýggi kristindómur er eisini radikalt anti-institutionellur. Hann hevur lítlan og ongan tørv á kirkjum, samkomuhúsum, halgisiðum og øðrum, sambært honum, óneyðugum flosklum. Hetta hava vit sæð í ironisku støðuni, sum er uppkomin, har tey, sum á tingi verja fólkakirkjuna og hennara integritet ímóti óbodnum uppíblandi, eru tingfólk, sum ikki eru limir í henni. Tey tingfólk, sum hinvegin tykjast at leggja minst av øllum í fólkakirkjuna, eru hennara egnu limir.
Speisemið, sum stendir eftir, er hetta: í okkara grannalondum verður kristni arvurin vístur úr almenna rúminum í navni sekularismunnar. Í Føroyum venda vit honum bakið í navnið kristindómsins.
Hvussu leingi fer hesin nýggi kristindómur at vara? Hyggur tú eftir aldursbýtinum til eina vanliga gudstænastu í eini fólkakirkju ein vanligan sunnudag, so er honum ikki lív lagað serliga leingi aftrat. Um menningin er hin sama í Føroyum sum í restini av vesturheiminum, so fjarar hann so líðandi út fyri hvørt ættarlið, sum tekur við. Eg trúgvi ikki, at føroyingar lúgva, tá ið teir siga seg vera kristnar. Men færri føroyingar eru kristnir nú enn fyrr. Og áðurnevnda minimalistiska andaligheitin kann síggjast sum líðandi fetini, kristna trúgvin tekur á vegnum burtur av almenna føroyska pallinum. Heldur fyrr enn seinni fer mentanarkristindómurin í Føroyum at vera líka útholaður og innantómur sum hann í grannalondunum. Og tá fara vit ikki longur at hoyra politikkarar og onnur, sum berjast fyri at avtaka kristna arvin, kanna sær kristna heimild til at gera tað. Tá fer tað ikki longur at loysa seg. Júst sum í nærum avkristnaðu grannalondunum.
Eftir standa tey, sum trúgva. Trúgva á søguligan, bíbilskan kristindóm. Tey, sum játta Jesus sum Harra og fylgja honum, sum segði seg hava alt vald á himli og á jørð. Tey, sum í dag hava sæð Føroyar taka eitt avgerandi stig burtur frá kristna arvinum, sum fyrr var sjálvsagdur. Tey mugu nú steðga á og spyrja álvarsama spurningin: Hvussu er man kristin í einum meira og meira avkristnaðum samfelag? Hvussu heldur man fast í eini meira og meira mótmentanarligari trúgv? Hvussu verjir og fyrireikar man seg og kanska serliga síni børn til at standa ímóti alsamt vaksandi trýstinum í einum slíkum samfelag? Hvussu letur man trúnna víðari í einum samfelag, sum ikki longur samstarvar? Hvussu styrkir man sínar egnu institutiónir, so at kristni arvurin verður vardur og varðveittur? Hvørjum nýggjum institutiónum og skipanum er tørvur á at skapa, so at trúfestið varir við? Og hvussu tryggjar man síni rættindi til trúarfrælsi í einum samfelag, sum vendir sær frá og ímóti siðbundnari trúgv?
Tær nýtist ikki at vera kristin fyri at vera ímóti broyttu hjúnabandslógini. Og tú kanst somuleiðis vera kristin og hava orsøkir, sum einki beinleiðis hava við tína trúgv at gera, fyri at vera ímóti. Men tað er ein søguligur veruleiki, at hjúnabandið, soleiðis, sum tað hevur verið praktiserað í Føroyum seinastu mongu øldirnar, er myndað av eini siðbundnari kristnari heimsfatan. So er ikki longur. Endamálið við hesi grein er ikki at døma um, hvat er rætt og skeivt, betri og verri. Hetta er ein roynd at siga sannleikan, soleiðis sum hann vísir seg fyri einum ávísum eygleiðara. Og samstundis er tað ein áheitan á søguliga, bíbilskt kristin í Føroyum um at endurhugsa nøkur grundleggjandi viðurskifti, nú ein so álvarsom samfelagslig broyting er hend.
Tíðin kemur at vísa, hvør lagnan hjá føroyskum kristindómi verður. Avkristnanin, sum nú tekur dik á seg, kann síggjast sum ein tiltrongdur klænkikurur, har óneyðuga feittið verður trimmað burtur, inntil bert vøddar eru eftir. Men tað er eisini tragiskt, bæði fyri einstaklingar og fyri samfeløg, at kristna ávirkanin minkar. Tey trúføstu, sum eygleiða, meðan hetta fer fram, kunnu einans vitna um Sannleikan og bíða til tann dag, tá ið fólk aftur eru til reiðar at hoyra hann og vera honum lýðin.
Arni Zachariassen


text:
Myndir úr Havn í dag. Vestara bryggja, við bátinum Tinganesi til vinstru og samnevndu skrivstovunum til høgru. Síðani sæst Viðarnes og oljutangarnir hjá Effo, økið úti undir Bakka og Tinganes mitt fyri, Havnin í setandi sól, sædd av Hamrinum á Argjum, og at enda seinastu middagssólstrálur yvir Tórsbyrgi og Lágargarð (Myndir: Birgir Kruse)
Hóast farið er um stytsta dag, ið rakti bæði sólstøður og mánamyrking, er fyrrapartsskuggin langur millum egningarskúrarnar á Ískajuni á Vestaru bryggju í Havn. Men vit hava tikið fyrsta stig móti ljósari tíðum. Sálmar og sangir um sólir, ið firnast og skuggar, ið leingjast, verða ekkó úr farnum døgum. Tað er sum hjá pílagríminum, ið Magna Carta syngja um á mínari fjøruti ára gomlu LP-plátu, ið ber plátumerkið Vertigo, sum tá tað melur, gongur í seg sjálvt. Plátugrímurin vendir árinum bakið, horvar á ljósaru síðuna, sum hóast nýggj, er gomul, eins og plátan, ið melur í somu foyru. Hvat er tað ikki gott at spæla eina gamla plátu.


text:
Tit eru altíð vælkomin at seta tykkum í samband við okkum
Í eini tungari tíð er tað týdningarmikið sum familja at kenna, at onkur lurtar. Tit kunnu ringja til mín og avtala tíð ella um tit hava spurningar viðvíkjandi jarðarferðini, vørum ella øðrum í sambandi við tað at missa. Tað ber eisini til at avtala fund um at skipa fyri síni egnu skilnaðarløtu við skjalinum ”Mín síðsti vilji”. Tað er heilt vanligt at gera tað, hóast ein er frískur og ferðugur. Tað týdningarmesta er, at tú/tit føla, at tit fáa eina góða móttøku og fáa tey svar, sum passa til tykkara støðu.
Vit røkka allar Føroyar, og allan heim
- Heykavegur 2
- 100 Tórshavn
- Føroyar
- Viđ Svartheygg 3
- 460 Norđskáli
- Føroyar
- Lýðarsvegur 24
- 650 Toftir
- Føroyar
- Tróndargøta 8
- 512 Norðragøta
- Føroyar


text:
Wrath of the Righteous
Mark Tsinakra
Description:
Tit funnu eina gandabók, ið sær út til at, at ein “Mark Tsinakra” hevur átt:
Í gandabókini eru nakrar síðir úr eini dagbók. Tað er Mark Tsinakra, ið eigur bókina, og hondskriftin á síðunum er tann sama, sum tann, ið hevur skrivað gandirnar niður:
Fyrsta síðan:
“Eg havi verið millum Blackfire Adepts í 5 ár nú. Eg fann útav í morgun, at Archmage Nagani doyði fyri nøkrum vikum síðani. Hann var blakaður av hesti sínum og breyt nakkan. Fortaldi hann nakrantíð nøkrum, at eg enn arbeiði fyri Crusades? Fortaldi hann nøkrum, at eg havi bjargað hundraðtals lívum við mínum arbeiði? Eg veit tað ikki. Eg vil sleppa heim, men eri eg vælkomin har? Er tað nakar, sum veit, at øll tey eg havi dripið, øll eg havi pínt – eg havi gjørt tað, fyri at hjálpa Crusades…”
Næsta:
“Eg eri farin at ivast. Er tað rætt eg geri. Njóti eg at pína fólk, ella lati eg bara so um? Var tað ikki tí Blackfire Adepts drupu fyrrverandi konu mína og beiggja mín, hevði eg so gloymt hví eg var her? Hevði eg blivið ein av teimum? Og hvussu ofta ímyndaði eg mær ikki sjálvur, at eg brendi seinasta lívið úr beiggja mínum, eftir at eg fann hann og konuna saman í songini, sum eg bygdi okkum?”
Triðja:
“Um eg nakrantíð finni tann kultistin, sum drap tey, so svørji eg – eg brúki allar tær snildur eg havi lært meg, at drepa viðkomandi so seint sum møguligt. Einasta sum kann geva honum ein skjótan deyða, er um hann veit hvar sonur mín er, og sigur mær tað. Einasta sum kann bjarga honum, er um hann gevur mær Plank aftur, og eg kann fara aftur til mítt gamla lív.”
Eingin dato er á síðunum.


text:
Kvøldseta sera væl eydnað
Mikukvøldið 31. januar var kvøldseta í Skjólinum
Sí myndir niðast í greinini.
Á kvøldsetuni settu vit sjóneykuna á, hvat tað er, sum vit – sum einstaklingar, familjur og samfelag – kunnu gera betri fyri tey, ið hava tað truplast, og fingu tískil vitjan av tveimum, ið hava havt nógv við útsett menniskju at gera.
Djóni Nolsøe Joensen, tingmaður hjá Javnaðarflokkinum, hevur áður starvast á Barnaheiminum, og hevur tískil sæð, hvussu nógvar familjur stríðast.
Anna Háberg starvast í dag á starvsfólkadeildini hjá løgregluni, men hevur í nógv ár frammanundan arbeitt í Mjørkadali.
Áhugavert
Djóni og Anna høvdu hvør sítt upplegg, og komu at enda saman á pallin, har møguleiki var at seta spurningar og koma við viðmerkingum, sum fleiri nýttu høvið til, og tað kom nógv áhugavert fram.
– Fólk høvdu fleiri góðar viðmerkingar og vit fingu nógv at vita um, hvat arbeiði í arrestini og á barnaheiminum er, og hvussu nógv vit í roynd og veru hava í felag, sigur Magni Højgaard leiðari á sosialu eindini hjá Bláa Krossi.
Tað gongur aftur á Bláa Krossi, arrestini og á barnaheiminum, at fólkini, sum koma har, eru umsorganarsvikin, og fleiri av trupulleikunum, sum tey stríðast við, eru teir somu.
Hugnaligt
Skjólið var fullsett við eini 55-60 fólkum, sum hugnaðu sær og prátið gekk sera væl. Eisini sang Anna nøkur løg við fylgispæli hjá Bjarna Jøkladal og Pæturi Háberg.
Næsta kvøldseta verður eftir ætlan 14. mars, og tá verður tað Allan Tausen, sum kemur at vitja við síni sera sterku søgu.
– Vit arbeiða við at leggja kvøldið til rættis. Meir kunning verður um tað seinni, sigur Magni Højgaard at enda.
Edith Johannesen tók myndirnar.
Tags:


text:
Rudyard Kipling
Joseph Rudyard Kipling (føddur 30. desember 1865 í Bombay, India, deyður 18. januar 1936 í London, Ongland) var ein enskur rithøvundur og skald.
Kipling er m.a. kendur fyri barnabókina The Jungle Book frá 1894. Bók hansara Stalky & Co snýr seg um lívið á enskum kostskúlum, sæð frá sjónarhorninum hjá einum drongi. Kipling er eisini kendur fyri sínar yrkingar og onnur verk. Stórstu verk hansara eru Gunga Din, If, Kim 1901 og The White Man's Burden. Hann hevur skrivað nógvar stuttsøgur, m.a. "The Man Who Would Be King" (1888).[1]
Í 1907 fekk hann nobelvirðislønina í bókmentum
Keldur[rætta | rætta wikitekst]
- ↑ "The Man who would be King". Notur um tekstin eftir John McGivering. kiplingsociety.co.uk


text:
4.A: TEY TÓKU PLAST UPP
4. a gjørdi ein túr í Sandagerð í morgun, og tíverri vóru tey vitni til stóra plastdálking. Rudi var við børnunum, og hon sigur, at í bert 5 minuttir savnaðu tey plastruskið, sum sæst á myndunum her.
Ógvusliga plastdálkingin í heimshøvunum verður mett at vera ein av álvarsligastu hóttanunum móti umhvørvinum. Á hvørjum ári enda meira enn 8 mió. tons av plasti í høvunum, og hetta ávirkar fugl, djór og fisk. Granskarar stúra fyri gongdini, teir siga, at verður einki gjørt fer meira plast at vera í sjónum um 30 ár enn fiskur.
Plast verður ikki niðurbrotið í náttúruni, og tí sæst tað aftur sum umhvørvisdálking. Orsøkin til ovurstóru dálkingina er eina og aleina vit menniskju, og tað eru tí bara vit, ið kunnu gera nakað við hetta. Og tað mundu næmingarnir í 4.a ásanna í morgun, tá ið teir fóru at taka upp. "Allur bati bøtir," og "betri er bøtandi hond enn spillandi tunga." :-)
Myndir: Rudi Helena Heinesen


text:
FÓTBÓLTSRÁSIN: GEV TEG, STYRK TEG, MENN TEG!
Onnur ítróttarrásin komandi skúlaár verður fótbóltsrásin. Á fótbóltsrásini eru fakliga dugnaligir og royndir lærarar og útbúnir venjarar við tilknýti í feløgunum. Venjararnirhava staðið á odda í fótbóltspartinum, og venjaratoymið í ár hevur verið Jan Dam, Sigfríður Clementsen og Lukasz Cieslewicz
Í filmsbrotinum eru tríggir fyrrverandi næmingar í fótbóltsflokkinum, teir eru Jákup Thomsen, Símun Sólheim og Hanus Sørensen. Fótbóltur er teirra lív, og teir lata væl at undirvísingini á fótbóltsrásini.
Næmingar, ið ynskja at gerast partur fótbóltsrásini í 9. flokki í Skúlanum á Fløtum komandi skúlaár, kunnu søkja um upptøku á leinkinum niðanfyri.
Innskriving til hondbólts
ella fótbóltsrás í 9. flokki fer fram HER.


text:
Starvsvenjing í Granskingarráðnum
Tvær vikur í februar var Dávid Fossdalsá úr 10. flokki á Ziskatrøð í starvsvenjing í Granskingarráðnum. Dávid vildi fegin royna nakað annað enn tað, sum fólk flest gera og valdi tí eitt øki, sum hann ikki kendi so væl frammanundan.
Granskingarráðið er lítið arbeiðspláss, 3 akademikarar eru í starvi, og tað hevur verið ein avbjóðing at finna hóskandi uppgávur til Dávid hesar báðar vikurnar.
Fyrsti dagurin gekk við at fáa kunning um arbeiðsplássið og uppgávurnar, sum vit arbeiða við. Dávid varð biðin um í leypi at báðum vikunum at royna at gera sær nakrar tankar um, hvat gransking er og royna at greiða frá hesum skrivliga til málbólkin ung. Hetta skal hann senda okkum seinni.
Vit valdu at leggja tvær vitjanir á granskingarstovnum hesar báðar vikurnar, so bæði Dávid og vit fingu kunning um, hvat tey fáast við á granskingarøkinum. Hann var eisini við til onkrar fundir. Onkrar dagar varð tíðin brúkt til at skráseta ymiskt á skrivstovuni, t.d. yvirlit yvir bøkur og tíðarrit, sum vit eiga.
Dávid er serliga áhugaður í skúla og trivnaðarmálum og eftir at hava tosað eitt sindur um hetta økið, vóru vit samd um, at Dávid skuldi royna at kunna seg við nakað av tí, sum verður gjørt í føroyska fólkaskúlanum fyri at bøta um trivnaðin og basa happing. Hann sendi bræv við spurningum til nakrar skúlar og fekk heilt fitt av tilfari, sum hann síðani hevur arbeitt við. Hann hevur útfrá hesum tilfari og øðrum, sum vit hava funnið við felags hjálp, skrivað eina grein um møguleikar at basa happing. Greinin kann lesast her
Vit halda, at tað hevur verið stuttligt og áhugavert at hava Dávid her og takka fyri vitjanina.


text:
Tíðindaskriv frá FÍF:
Seinnapartin fríggjadagin fóru 7 ungdómar og 2 leiðarar hjá FÍF av landinum. Eitt sindur av fjáltri kom á ferðalagið eftir innskrivingina. Tí tá frættist, at flogfarið tey skuldu við, ikki fekk sett seg, men fór beina leið til Egilsstaðir. Løtu seinni lendi tó flogfarið úr Reykjavík, og við tí slapst so avstað, úti við hálvan annan tíma seinni enn ætlað.
Kappingin í Malmø nevnist Pallas Spelen. Hetta er ein innandurakapping, sum Pallas IK í Malmø hevur skipað fyri í nøkur ár. Kappingin hevur vaksið seg størri og størri, og hetta vikuskiftið verða umleið 3.000 startir íalt hjá børnum, ungum og vaksnum. Tey ungu hava vant dúgliga í vetur, so spennandi verður at síggja hvussu tey fara at klára seg í fyrstu altjóða uppgávuni í ár.
Trygvi Laksafoss, Marnar Djurhuus og Regin Joensen
Rebekka Fuglø, Elsa Berg og Sára Debesardóttir
Hans Jacobsen og leiðararnir Hallur Holm og Guttorm Sørensen
Kappingarnar hjá okkum leygardagin verða hesar:
- kl. 12.55 Trygvi Laksafoss (Hvirlan)– 60 metrar
- kl. 16.15 Regin Joensen (Bragdið) og Marnar Djurhuus (Treysti) – 1.500 metrar, Dreingir
- kl. 16.30 Rebekka Fuglø (Treysti) – 1.500 metrar
- kl. 18.05 Hans Jacobsen (Bragdið) – 400 metrar
- kl. 20.35 Elsa Berg (Bragdið)– 200 metrar
- kl. 21.30 Sára Debesardóttir (Bragdið) – 200 metrar
Kappingarnar sunnudagin verða hesar:
- kl. 09.00 Trygvi Laksafoss (Hvirlan) - longdarlop
- kl. 11.50 Sára Debesardóttir (Bragdið) – 60 metrar
- kl. 12.15 Elsa Berg og Rebekka Fuglø (Treysti) – 800 metrar
- kl. 13.20 Hans Jacobsen (Bragdið), Regin Joensen (Bragdið) og Trygvi Laksafoss (Hvirlan)– 200 metrar
- kl. 16.00 Marnar Djurhuus (Treysti) – 800 metrar
Vit fara við dagslok báðar dagarnar at royna at hava eina frásøgn og øll úrslitini á síðuni http://www.renn.fo/.


text:
Orð: Jens Pauli Heinesen
Lag: Elin Heinesen
Viðmerking: Yrktur á vári 1954.
1. So verður sagt av monnum
at lívið er markleys neyð
eitt dýpi av gráum døgum
og børn, ið biða um breyð.
Kanska er lívið sorgarlag,
kanska er lívið gott,
og kanska eg ein skínandi dag
beri kenslu av myrkari nátt.
2. Í nátt er luftin so rein og klár,
bládjúp og ísandi køld,
foldin hvílir í hvítari tøgn,
og norðlýsið reisir sær tjøld.
Og vit mítt er fult av tonkum
á ferð út á víðan veg
at finna á miðleys náttargongd
tann vísdóm, ið uggar meg.
3. Men ongan vísdóm eg finni,
ið sigur tey sonnu orð,
sum bløðandi fuglar falla tey
aftur at hvítar for.
Tó eg veit, at dýrgripir finnast
og fjalast við gráan eim,
tá gentur og dreingur spenna
sum folar í dans og gleim.
4. Tá barmur mín spentur av undran,
av eydnu, av tungari trá,
av iva og sorgarløgum,
eisini, eisini tá
:,: veit eg, at lívið er gáva
eitt dýpi av dýrari tíð,
sum øll skulu valla ígjøgnum
rekast og villast inní. :,:


text:
13.12.13
9 sangir
Eg datt framá eina grein í einum blaði, har dugnaligi og plátuaktuelli tónleikarin Allan Tausen valdi 10 ymiskar sangir og segði eitt stutt orð um teir. Eg helt tað vera áhugavert at síggja hvørjir sangir Allan valdi og hvønn týdning teir høvdu fyri hann.
Her fáa tit 9 sangir sum mær dámar ótrúliga væl og hava ein serligan týdning fyri meg. Tær ymisku pláturnar sum sangirnir hoyra heima á eru eisini allar framúr góðar.
Fekk plátuna í føðingardagsgávu. Eg kendi einki til Mazzy Star áðrenn, men fyri hvørja gjøgnumspling hevur hon fingið størri týdning - serliga fyrsta skering.
Eg kann ikki annað enn at gerast glað tá eg hoyri hendan sangin. Hesin sangurin og skeggið hjá Devendra Banhart spæla eisini ein serligan leiklut í, at Knút og eg hittust fyrstu ferð.
Og sjálvandi skal ein Knút-sangur eisini við. Hendan sangin fekk eg sendandi tá vit høvdu verið saman í 3 ár. Elski The Jesus & Mary Chain, Just Like Honey referansuna.
Raising Sand er ein av mínum yndis-plátum, og sangurin um hvussu drongurin og spákvinnan gerast forlipt hevur eitt serliga feitt groove.
Eg fái altíð eitt dumt 'reality check' sum snýr seg um hvussu absurd lív á jørðini er, tá eg hoyri henda sangin. Eisini er sangurin offisielli rokk sangurin hjá Oklahoma frá 2009-2013!
Harvest - Besta pláta í verðini? Í hvørfall í topp hjá mær. Neil Young er eisini ovast á listanum yvir tónleikarar eg kundi hugsað mær at farið á konsert hjá.
Eitt perfekt bland av punk, yrking og attitude. Lærdi Patti Smith at kenna í 2013, og havi havt nakrar góðar løtur saman við henni hetta árið.
Eg kundi gott hugsað mær at ferðast til Marrakesh, og teir seinastu 3 dagarnir havi eg gingið og murrað henda góða sangin.
Og til endans kemur ein joker - nemliga eitt remix! Vit vóru á Depeche Mode konsert í Malmö 9. desembur, og tað var ein fantastisk konsert. Depeche Mode upptraðka við remix-versiónini av hesum sanginum, og tað riggaði væl.
Labels: Solveig
Subscribe to: Post Comments (Atom)


text:
Í sambandi við at útbúgvingartilboðið ísv matvøruútbúgvingina er økt, er tørvur á at raðfesta hølisviðurskiftini til matvøruútbúgvingina. Í hesum sambandi verða umstøðurnar til HF eisini bøttar, nú Tekniski skúli verður út- og umbygdur fyri at rúma hesum báðum útbúgvingartilboðum. Verkætlanin fevnir um víðkan og tillaging av Tekniska Skúla í Klaksvík fyri at útvega nøktandi hølisviðurskifti til Hægri Fyrireikingarskeið ‘HF’ og Matvøruútbúgving ‘MVÚ’ umframt dagføring av umstøðum til samlaða virksemi á skúlanum.
Byggiánari: Mentamálaráðið
Byggiharri: Landsverk
Ráðgevarar: Arkitektar 99, HMP Consult, PB-Consult og KJ Elráð


text:
Lagt er upp til eitt lívligt kvøld 18. august, tá Rokkur og Space Invaders geva Summartónum eitt elektroniskt íkast.
Space Invaders er ein sjáldsom samanrenning av nøkrum av okkara allar bestu og mest spennandi tónleikarum. Knút Háberg Eystustein, Sakaris Joensen, Mattias Kapnas, Per Ingvaldur Højgaard Petersen, Heðin Ziska Davidsen spæla allir elektronics, og skapa saman eina heilt serstaka ljóðmynd.
Bólkurin Rokkur er ein trio við Reuben Fenemore, ið spælir klarinett, floytu, shinobue, shakuhachi, electronics og rokk, Sarah Albu syngur og spælir electronics, spindle og rokk, Heðin Ziska Davidsen spælir gittar, electronics, modular synth og rokk). Harumframt framførir listamaðurin Anders Hjuler.
Ticket: (sku_3079) Elektroniskir summartónar – 2017/08/18-2017/08/18
50,00 DKK
Product Description
Event Ticket
På lager
Product Description
Event Ticket


text:
Á hugbreytini verður dentur lagdur á málslig og hugvísindalig evni. Eisini verður dentur lagdur á almennandi evni sum t.d. skapandi lærugreinir og náttúrulærugreinir. Undirvísingin á hugbreytini er nakað øðrvísi enn tað, tú kennir frá fólkaskúlanum. Nógv er vanlig floksundirvísing, men bólka- og verkætlanararbeiði er eisini partur av undirvísingini. Á hugbreytini fært tú eisini møguleika at arbeiða sjálvstøðugt við stórum uppgávum.
Námsferðir, vitjanir og smáar verkætlanir uttan fyri skúlan og skúlatíðina eru vanlig á hugbreytini.
Á hugbreytini skal næmingurin velja nakrar vallærugreinir. Tá ið tær verða valdar, eru nakrar treytir, sum skulu tryggja, at samlaða lærugreinasamansetingin í próvnum er í samsvari við endamálið við breytini.
Treytin fyri upptøku er, at tú hevur:
Lýkur umsøkjari ikki onkra av omanfyristandandi treytum, kann einstaki skúlin gera eina ítøkiliga meting og taka støðu eftir henni. Ætlar tú at velja ávíst framhaldsmál á hugbreytini, skalt tú hava fingið royndarfyrireikandi undirvísing í 2 ár í minsta lagi í viðkomandi framhaldsmáli.
Nú ber til at søkja inn á miðnámsútbúgvingarnar við talgildum umsóknarblaði, sum virkar saman við dátugrunni, sum skúlar skráseta støðu- og próvmet í. Brúkar tín skúli dátugrunnin, heintar skipanin sjálv persónsupplýsingar, støðu- og próvmet fram í umsóknarblaðið.
Far inn á talgilda umsóknarblaðið her: www.innskriving.fo. Leiðbeining sæst á heimasíðuni.
Við einum prógvi frá hugbreytini kanst tú søkja inn á allar hægri framhaldsútbúgvingar, tó við teimum avmarkingum, sum framhaldsútbúgvingarnar seta viðvíkjandi lærugreinum og lærugreinastigum. Við einum prógvi frá hugbreytini hevur tú serliga ognað tær førleika at søkja inn á tær hugvísindaligu framhaldsútbúgvingarnar.
Mentamálaráðið - www.breyt.net
Lestrartíð: 3 ár
Umsóknarfreist: 15. mars 2018
Fíggjarviðurskifti: Lestrarstuðul


text:
Barnlek 2017 - sjálvboðin arbeiðsmegi
Fundur verður í hølunum hjá Effo á Óðinshædd 3 í Havn, leygardagin, 20. mai, kl. 12. Fundurin er lagdur soleiðis, at øll kunnu koma aftur og fram sama dag, óansæð hvar í landinum, tit búgva. Hesin fundur verður ein kunnandi fundur, har vit koma at útgreina allar uppgávur, ið hjálparfólkini koma at taka sær av, meðan Barnlek er. Hetta er m.a. vaktarhald, reingerð, køkshjálp og servering.
Somuleiðis er ætlanin við hesum fundi, at vit fáa endaliga greiðu á, hvørji hjálparfólkini verða. Tískil er sera umráðandi, at boðini um hendan fundin, fara víða um í tykkara feløgum. Brúk er fyri øllum kreftum, men helst skulu vit hava fólk yvir 16 ár. Einki ovara aldursmark er, øll eru vælkomin at veita eina hjálpandi hond. Øll, ið hava hug at hjálpa til, eiga at koma við til fundin, soleiðis at allar uppgávur kunnu verða útlutaðar og møguligir spurningar svaraðir og ivamál avgreidd. Vit gleða okkum at síggja tykkum øll.
Vegna Barnlek 2017 Brynjálvur og Birna
- Rita inn ella skráset teg til at gera viðmerkingar


text:
- 20 novembur 2007
Fríggjakvøldið 17. novembur var stór seyðasýning í bygdini. Allir veðragjólingarnir í bygdini saman við veðragjólingunum úr Botnum og Húsi, í Funningi, vóru stevndir til metingar í seyðahúsinum Eysturi í Eyrholuni.
Teir, ið stóðu fyri hagtølunum, søgdu, at veðragjólingarnir vóru 56 í tali. Hetta minti alt samalt um gamlar dagar, tá ið slíkar sýningar fóru fram á Gjónni, ella tá ið Tummas á Kjalnesi og Lago gingu kjallara í kjallara í somu ørindum - somu amboðum - sentimeturmáti og teim hvítu, reyðu og bláu sloyfunum. Sýnsmenninir hesaferð vóru Olaf í Garði Joensen, Eiði, Dávur Emil Hansen, Tjørnuvík, og Pól Samuelsen, Haldórsvík. Teir byrjaðu kl. 18.00, og kl. 21.30 var alt liðugt. Tað sást á monnum, at spenningur var í luftini. Hvønn lit fekk hasin? Hvørjum haga var hasin úr? Ásannast má - á vánaligum útvarpsmáli - at funningsmenn góvu gjáarmonnum ein skarpan gang. Tá ið tað endaliga úrslitið fyrilá, vunnu Botnar gull, Dalurin silvur og Sáttarenni bronsu fyri ávikavist vakrasta, næstvakrasta og triðvakrast veðragjóling. Tríggir veturgamlir veðrar vóru eisini við, og her vann Hús fyrstaplássið. Samanumtikið kann sigast, at hetta var eitt væleydnað tiltak í allar mátar. Tað var stak væl fyriskipað - við kaffi og kakum í seyðahúsinum, breyði við føroyskum viðskera, reypi, skreytbløðum og steypahandan í Bygdarhúsinum. Luttakararnir mundu hvør í sínum lagi læra rættuliga nógv av sýningini og fara óivað at ári at gera sær størri ómak, tá ið teir fara at gera veðragjólingar upp. Tann sosiali parturin við tiltakinum má ikki undirmetast, og tað var sera hugnaligt, at grannar okkara í Funningi vóru við, og tað gjørdi eisini tað, at nú mugu gjáarmenn haraftrat fara at spenna seg út fyri at fáa steypið oman aftur um Skarð næstu ferð. Fyrireikararnir eiga tøkk fyri tiltakið, og hvør veit - kanska hava teir mót upp á endurtøku.
Fleiri myndir: myndasavn - 2007 - Seyðasýningin novembur


text:
Orð: Óli Reinert
1. Mær leingist til hitt blíða land,
har Harrin Jesus er;
har sundur støkk hvørt trælaband,
sum bindur okkum her;
har kennir eingin sakn og neyð,
tí føðin har er lívsins breyð;
vit syngja hátt um lívið tá
og Guds alvísa ráð.
2. Vit syngja tá um Lambið har,
sum okkum loysti her
við blóðinum, sum heilagt var –
tað Lambið Jesus er;
hann tekur okkum tá í favn
og sigur: Her er hvíldarhavn!
Tí lukku, sum vit kenna tá,
kann eingin siga frá.
3. Og vinir finnast aftur har,
sum skiltust her á fold;
mong sorgarløta tung her var,
tá vinur fór í mold;
men lívsins vón vit eiga tó,
tí Harrin Krist úr grøv upp stóð,
og hvør tann sál, á Jesus trýr,
skal koma, har hann býr.


text:
Skrivað: Emma Petersen
Erla Erlingsdóttir Midjord er 23 ár og úr Fuglafirði, ímeðan Bárður Midjord er 24 ár og kemur úr Runavík. Tey møttu hvørjum øðrum í Keypmannahavn á Oyrasundskollegiunum – bæði í lestrarørindum. Erla flutti niður í februar 2015 ímeðan Bárður flutti niður í februar 2013. Tey kendu ikki hvønn annan áðrenn tey fluttu niður, men høvdu tey tó fleiri felags vinfólk.
Bárður nemur sær kandidatútbúgving innan manskinverkfrøði og Erla nemur sær bachelor útbúgving sum sjúkrarøktarfrøðingur – bæði mangla 1 ár av sínum lesnaði.
Erla greiðir frá:
Samrøðan um, nær tann stóri dagurin skuldu verða, var ofta uppi at venda hjá okkum. Vit vóru bæði avkláraði við, at tað skuldi verða vit bæði, men tann brennandi spurningurin var bara nær. Tað kann tykjast torført at fáa tað økonomiska at hanga saman, tá man er lesandi, so ikki at tala um at halda eitt stórt brúdleyp. Tá vit so settu okkum niður at kanna hetta gjøllari, vísti tað seg, at vit kundu fáa tað peningaliga at hanga saman hóast alt, og samstundis fáa okkara dreymabrúdleyp. Eftir hetta var tað ein løtt avgerð hjá okkum, at tað so skuldi verða í summar – 17.08.17 og var okkara fíggjarætlan umleið 100.000 kr. Hesa avgerð eru vit ovurfegin um.
Bárður skurðslaði sær knæið í Berlin hehe. Eg hevði altíð droymt um tað traditionella, har maðurin fer niður á knæð, so eg argaði hann eitt sindu av og á, at hann enn hevði tíð at yvirraska meg. Tó visti eg ikki, hvat eg skuldi vanta, tí vit høvdu í mai mánaða 2017 tikið av avgerðina um, at tann stóru dagurin skuldi verða í august 2017, so tíðin var heldur knøpp. Eftir at vit bæði høvdu fingið summarferiu gekk leiðin til Berlin, har vit høvdu planir um at slappa av áðrenn fyrireikingarnar. Í Berlin gingu vit viðhvørt framvið gullsmiðir, har eg sjálvandi líka mátti hyggja í vindeyguni. Bárður spurdi hvørjaferð inntil hvørjar ringar mær dámdi best, so eg hugsaði sjálvandi mítt, at kanska tað fór at eydnast. Tó hevði eg aldrin vantað at tað fór at verða í Berlin, tí nær skuldi hann keypa ein ring? Ein av teimum síðstu kvøldunum í Berlin fóru vit ein langan gongutúr sum vant. Tá vit komu niðan á eina brúgv steðgaðu vit á fyri at njóta útsýnið eina løtu yvir vatnið. Á veg oman av brúnni leggi eg til merkis at Bárður brádliga gongur aftanfyri meg. Tá eg snari mær á fái eg ikki tíð til at reagera, hvat í veruleikan hendir. Áðrenn eg veit av er hann niðri á knæ frammanfyri mær, so eg má siga, at eg bleiv ordiliga tikin av bóli og eg varð sera málleys, glað og yvirraskað! Har vóru nógvar kenslur upp á fá sekund. Hóast avgerðin longu var tikin, so var hetta als ikki nakað eg hevði forvantað hendi í Berlin. Hetta gjørdi Berlin túrin enn meira ógloymandi, og romantiskan. Hann fortaldi mær eftir hetta, at hann hevði keypt ringin dagin fyri vit fóru avstað til Berlin – og tá fall fimmoyra, hví hann var so seinur úr arbeiði tann dagin – haha.
“Hóast tað var hóskvøld, hildu fólk á líka til áleið kl. 03.00, og hetta hildu vit var sera passaligt.”Erla
Veitslan, sum var hildin í Bygdarhúsinum í Leirvík, var ein av teimum klassisku – borðhaldið byrjaði kl. 18.30 og endaði kl. 23. Har vóru fleiri talur, felagssangir – har harmonikan rungaði – og ikki minst undirhald – alt frá skógvaspæl til høgir hattar, ið framførdu uppi á balkongini. Eftir borðhaldið dansaðu vit brúðarvals, síðan brúðarvísu og kvæði, og hereftir byrjaði dansurin og hol var sett á brúðarkøkuna, sum Køkur v/Jórun Skorheim hevði gjørt, og hereftir køkuborð.
Hóast tað var hóskvøld, hildu fólk á líka til áleið kl. 03.00, og hetta hildu vit var sera passaligt.
Vit høvdu eisini videograf við til vígslu og veitslu. Hann var dugnaligur til at fáa allar løturnar við, og tað verður óivað stuttligt, at vit framyvir, kunnu síggja aftur á, hvussu dagurin var.
Vit eru sera takksom fyri øll sum vóru við til á ymiskan hátt at gera okkara stóra dag ógloymdandi.
Bæði eru vit samd um, at hesin dagurin ikki kundi verið betri. Ein sera væl eydnaður dagur frá einum enda í annan. Hóast vígslan var ein hósdag, so vóru vit bilsin og sera ovurfegin at síggja so nógv fólk í kirkjuni – hetta gjørdi løtuna enn meiri hátíðarliga.
Frá at vígslan, sum var í Fuglafjarðar kirkju, endaði og til veitslan byrjaði, tóku vit brúðarmyndir. Tað var sera stuttligt, og vit eru ovurfegin fyri, at vit valdu at hava fotografin – Eybii myndir – við allan dagin. Vit vóru so heppin, at fáa alskyns veður. Tað var sera skiftandi, har tað bæði var stilli og vindur, og alt frá regni til turt veður og bláan himmal. Bæði hendan løtan og sjálvar myndirnar eru góð og gullverd minnir, eins sum allur dagurin, heilt fra byrjan til enda. Vit hava longu brúkt nógvar tímar at blaða tær ígjøgnum.
Vit hava bæði altíð ynskt eitt stórt brúðleyp, og hildu vit ikki, at vit skuldu avmarka tað við at bjóða, av tí tá er skjótt at gloyma onkran. Orsøkin vit ikki valdu vælkomst var, tí vit fegin ynsktu at vita hvussu nógv og hvørji komu. Hetta gjørdist orsøkin at vit valdu tilmelding og høvdu umleið 200 fólk meldað seg til. Tað er stuttligt at síggja hvørji hava hug at verða við at hátíðarhalda dagin saman við okkum – av tí at tað altíð vilja vera nøkur, sum ein ikki ímyndaði sær fóru at tilmelda seg, ið yvirraska og øvugt.
“Eg havi altíð havt tann hugburð, at eg sum brúðgómur, átti at verið í føroyskum klæðum. Tað er okkurt serligt við tí.”Bárður
Bárður og Erla greiða frá:
Bárður:
Eg havi altíð havt tann hugburð, at eg sum brúðgómur, átti at verið í føroyskum klæðum. Tað er okkurt serligt við tí. Einasti trupulleikin var, at eg ikki sjálvur eigi búnan enn. So skjótt, vit høvdu avgjørt nær stóri dagurin skuldi verða, fór eg í holt við at kanna møguleikarnar. Eg fekk lænt alt uttan skógvar frá einum systkinabarni, men eftirsum at vit eru bústødd niðri, varð tað eitt sindur trupult at vita um støddirnar passaðu. Skógvarnar hugsaði eg ikki um beinanvegin.
Vegna arbeiði niðri, so kom eg ikki heim til Føroyar fyrr enn 05 August. Fyrsta dagin fekk eg so endiliga roynt klæðini, sum eg hevði fingið fatur á. Tey vóru alt ov stór, og tey kundu jú ikki seymast til, tí eg ikki átti tey sjálvur. So aftur at leita. Ikki fyrr enn eina viku áðrenn sjálvt brúdleypið, funnu vit ein búna, sum ein familjulimur í verfamiljuni átti – hvíti vesturin var við, og tað sat sum stoypt. Eftir hetta kom eg í tankar um, at skógvarnir jú eisini skuldu finnast. Nú vóru góð ráð dýr. Leitingin fór í gongd aftur, og skógvarnar funnu vit úti á Nesi. Eitt sum fær okkum at smílast og halda hetta er eitt stuttligt minni, er tí at sjálvur tók eg hetta sera lætt, ja kanska alt, alt ov lætt spyrt tú onkran í mínari familju. Ongin nevndur, ongin gloymdur – haha.
Tað besta við degnum var, at hoyra Erlu siga ja í kirkjuni! Vit halda eisini bæði, at løtan inn eftir kirkjugólvinum var sera rørandi, og ikki minst tá vit góvu hvørjum øðrum okkara ja!
Erla:
Eg keypti mín brúðarkjóla frá ’Nikolai brudekjoler’. Í Danmark viðmæla tey, at man bíleggur sín brúðarkjóla í sera góðari tíð, tvs. minst 6 mánaðar áðrenn brúðardagin. Hetta gjørdi meg nervøsa, tí eg hevði bert 8 vikur. Eg tók eina góða vinkonu við mær og eftir 2 tímar og eini 10 kjólar, so var kjólin funnin. Eg fekk møguleika at ”keypa hann av akslatrænum”, so eg fekk hann við beinanveg. Eg var sera væl nøgd, tí tað var akkurát kjólin, sum eg altíð hevði ímyndað mær, at eg skuldi giftast í. Sjálvan brúdleypsdagin, hevði Rannveig Gregersen Hansen gjørt mítt hár, Heidi Nolsøe Samuelsen hevði sminkað mær og Janjira L. Gaardbo hevði gjørt mínar negl. Eg var sera væl nøgd við úrslitini og allar tríggjar eru sera dugnaligar, so úrslitið bleiv eisini hareftir ☺ Eisini var eg sera glað fyri mína brúðarbukett, ið Blómuhandilin Flora í Klasvík, eigur æruna av.
Brúðarferðin
Áðrenn brúdleypsavgerðin var tikin, høvdu vit longu bílagt ferð til Berlin. Av tí sama vóru ikki pengar til enn eina ferð eftir brúdleypið.
Bert tveir dagar eftir vit vóru gift, fleyg maðurin aftur til dk, og visti at eg kom seks dagar seinni. Tað sum hann ikki visti var, at eg hevði frammskundað mína flogferð. Tá hann kom úr arbeiði tann dagin, hevði eg dekkað borð, gjørt døgverða og dessert omaná. Hetta gjørdi, at vit fingu nakrar góðar og avslappandi dagar í Keypmannahavn, áðrenn skúlaresið byrjaði aftur. Tað hevur sera stóran áhuga fyri okkum bæði, at ferðast, so har er eingin ivi í, at tað eru nógvar ferðir fyri framman.
Góð ráð:
Njótið dagarnar fram til brúdleypið og njótið dagin, tí hann gongur nógv skjótari, enn ein heldur. Sjálvi eru vit eisini sera glað fyri at vit valdu at raðfesta video- og fotograf. ”Øvelse gør mester” Hóast man altíð kann finna okkurt at peika á, so var dagurin einki minni enn fantastiskur. Vit høvdu als ikki vilja broytt nakað.
Vit eru eisini glað fyri, at vit valdu Eybii myndir. Hann byrjaði at taka myndir tíðliga á morgni, tá eg (Erla) bleiv pyntað, til víglsuna, brúðarmyndir bæði innan- og uttandura, móttøkuni, og til veitsluna. Vit eru sera glað fyri at vit raðfestu góða myndatøku, so vit hava tað til minnis um dagin framyvir, eins og við videografinum
Brúðarkalendarin – Komandi brúdleyp
Deil hesa grein


text:
Forritan, fjarlestur, filmsýningar og lesiringar fyltu mest í kalendaranum hjá Bókasavninum við Løkin farna árið. Bókasavnið letur væl at í ársfrágreiðingini fyri 2014.
Bókasavnið við Løkin í Runavík lat alment upp í august 2012, og kann tí framvegis metast sum eitt nýtt tilboð til borgaran í økinum. Fyri at venja fólk at brúka bókasavnið og fyri at skapa sjónligheit, so hevur bókasavnið í 2014 lagt dent á afturvendandi tiltøk. Lesiringar og filmsýningar byrjaðu í 2013 og hildu fram í fjør. Sum nakað nýtt fór bókasavnið undir at fyriskipa fjarlestur og skeið í forritan fyri børn og ung. Øll hesi afturvendandi tiltøkini eydnaðust sera væl.
Lesiringurin er eitt samstarv við Bókasavnið í Nes kommunu. Luttakararnir møtast uml. sættu hvørja viku fyri at tosa um lisnar bøkur. Vanliga møta millum 20 og 30 lesarar hvørja ferð. Lesiringurin møtist aðruhvørja ferð á Toftum og í Runavík.
Filmsýningar av norðurlendskum filmum er í samstarvi við Løkshøll og Filmsfelagið Klipp hjá Norðurlandahúsinum. Frá januar til september vóru 5 filmar vístir. Hóast misjavna undirtøku og at bókasavnið samanlagt hevur eina útreiðslu av sýningunum, so halda vit, at tað hevur stóran týdning at slíkir filmar vera vístir.
Fjarlestur er eitt samstarv, sum byrjaði í februar 2014, við Fróðskaparsetur Føroya. Nú kunnu lesandi til lærara og námsfrøðing møta til undirvísing í Runavík og aðrastaðni í Føroyum og fáa undirvísing gjøgnum framkomna videofundartøkni. Royndirnar av hesum fjarlestri tykjast at vera so mikið góðar, at útlit eru fyri, at hetta tilboðið heldur fram og verður ment.
Skeið í forritan fyri børn og ung var eisini eitt nýtt tiltak í 2014. Aldursbólkurin frá 6. til 10. flokk var boðin at luttaka. Fyriskipararnir væntaðu eini 20 tilmeldingar, men áhugin var so mikið stórur, bæði millum luttakarar og undirvísarar, at valt var at økja um plássini til 40. Sostatt hava millum 30 og 40 børn og ung møtt hvønn hósdag á bókasavninum frá september 2014 til januar 2015. Luttakarar vóru ikki bert úr Runavík og av eystara armi av Skálafjørðinum. Luttakarar vóru eisini av Strondum, Skála, Gøtu, Leirvík, Fuglafirði, Klaksvík, Hósvík og Hoyvík. Fýra sjálvboðin KT-fólk, sum arbeiða í føroysku KT-vinnuni, hava vegleitt og undirvíst hesum ungu spírum. Nógvir partar eiga heiður fyri, at henda verkætlan eydnaðist so væl. Andreas Klein Arnbjerg kom upprunaliga við hugskotinum til bókasavnið, og hevur hann verið við allan vegin. Sjálvbodnu undirvísararnir hava klárað uppgávuna sera væl. Foreldur hava trúføst koyrt børnini til skeiðið. Bókasavnið hevur notið sera gott av samstarvinum við Skúlan við Løkin, har møguleiki var at læna farteldur og skúlastovur, umframt at brúka tíð hjá KT-vørðum og vaskifólki. At enda eigur Mentamálaráðið, grunnurin ´Stuðul til barna og ungdómsarbeiði´ stóra takk fyri peningaligan stuðul. Ætlanin er at taka hetta skeiðið uppaftur komandi heyst.
Videofundir mennast
Runavíkar kommuna eigur framkomna tøkni til videofundir. Bókasavnið umsitur hesa útgerð og atgongd til hølið. Higartil hava serliga tey, sum lesa fjarlestur, gjørt brúk av útgerðini. Í 2015 ætlar bókasavnið at gera meira við at bjóða at virkjum, stovnum, feløgum og einstaklingum inn at brúka hølið og útgerðina til videofundir.
Tættari samstarv við Løkshøll
Bókasavnið við Løkin og Løkshøll eru tveir sjálvstøðugir stovnar undir Runavíkar kommunu. Stovnarnir húsast í sama bygningi, og hava á mangan hátt líknandi endamál. Á mentanarvikuni í oktober 2014 var t.d. roynt at skipa soleiðis fyri, at tey vitjandi skuldu upplivað stovnarnar sum eitt samla mentanarhús. Hetta eydnaðist sera væl, og er ætlanin at styrkja hetta samstarvi.
Støðugt útlán
Vanligt er at bókasøvn gera hagtøl upp við ársskifti. Tað hevur Bókasavnið við Løkin eisini gjørt. Útlánið av bókum er á leið tað sama sum árið fyri. Í 2013 var útlánið 15.477 bøkur og í 2014 kom hetta uppá 15.857, og eru vit væl nøgd við hesi tøl.
Samanumtikið er bókasavnið væl nøgt við virksemi í 2014, og er farið undir nýtt ár við góðum treysti.
Ársfrágreiðingin og yvirlit yvir tiltøk á bókasavninum í 2014 kunnu lesast á heimasíðuni hjá bókasavninum www.lokin.fo


text:
Nú hava føroyingarnir ikki meira at svimja, hendan fyrsta dagin á Evropeisku JuniorMeistarastevnuni í svimjing, og tað gekk bara heilt ókey. Sára setti føroyskt met og juniormet í 400 blandað, og Ásbjørg svam ájavnt við síni í 50 bringu.
Í 50 metra bringusvimjing svam Ásbjørg Hjelm úr Ægir 34.61, sum er ájavnt við hennara føroyska met og juniormet frá Reykjavík International Games 2015.
Í 100 frí svam Jana Bjartalíð Thomsen úr Ægir 1:01.34, í mun til persónligt met á 1:00.51 frá FM á langgeil í mars mánaða. Jana hevur verið sjúk nú beint upp undir kappingina, og var hetta tí avbera gott.
Í 400 frí svam Marius Ihlen Gardshodn úr Havnar Svimjifelag 4:05.35, sum var stórt persónligt met í mun til hansara 4:10.00 frá Evropeisku Leikum í Baku í fjør.
Í 200 firvald svam Jana Bjartalíð Thomsen úr Ægir 2:32.32, ikki so leingi aftaná at hon hevði roynt seg í 100 frí. Hon hevur eftir øllum at døma ikki svomið hendan teinin á langgeil fyrr, og kom tó heilt væl niður ímóti føroyska metinum hjá Sáru Ryggshamar Nysted, sum er 2:32.04 frá FM á langgeil í vár.
Í 400 blandað setti Sára Ryggshamar Nysted úr Suðuroyar Svimjifelag nýtt føroyskt met og juniormet, við at svimja teinin uppá 4:59.73 har hennara met frá Reykjavík International Games í januar var 5:00.47.
Í 200 bringu svam Róland Toftum úr Suðuroyar Svimjifelag 2:28.28, í mun til sítt juniormet á 2:23.72 frá Reykjavík International Games 2016. Pál Joensen eigur her føroyska metið á 2:21.71 frá Bergen Swim Festival í fjør.
Í 200 rygg svam Signhild Joensen úr Ægir 2:21.82, í mun til sítt persónliga met á 2:19.61 frá Danish Open í apríl mánaða. Sára Ryggshamar Nysted eigur her føroyska metið á 2:18.11, frá Reykjavík International Games í januar mánaða.
Og í 800 frí svam Vár Erlingsdóttir Eidesgaard úr Havnar Svimjifelag 9:13.78, í mun til sítt persónliga met og juniormet á 9:09.34 frá Danish Open í apríl mánaða.


text:
Orð: Nikolai Frederik Severin Grundtvig
Lag: Oluf Ring
Týtt: Sámal Andrias Weihe
1. Sum hjørtur á løkirnar stundar
at stilla ta tostleittu trá,
so sál míni leingist til fundar
við, livandi Guð, tær at ná,
tí tú ert tann ævigi brunnur,
sum tostan at sløkkja mær unnir,
so aldri hann kennist mær meir.
2. Mær dagar og nætur burt fjara,
og sálin seg leskar við sút;
eg kann bara kúra og kæra
og kenni mær ongan veg út.
Nær síggi eg aftur Guðs náði?
Nær kemur tann stund, at eg vági
fram fyri hans ásjón at stá?
3. Har avgrundardýpið meg dregur
av rókum sum stoyttum í gler,
á uttastu trom er mín vegur,
og fram eftir fummum mín ferð;
í ørandi angist mín fótur
man trilva í rivur og gjótur,
o, Harri, tú hoyr míni róp!
4. Tú ert jú tann kletturin baldi,
tí bygdi eg hús á títt orð,
og um tú at sleppa mær valdi,
skjótt rapað tað hevði í sor;
tá stormflóðin mikla alt krevur,
og meðan tú dvølist og svevur,
í bylgjunum køvist mín sál.
5. Tá onnur í kirkju sær leita,
má eg sita eftir í vrá;
tá ljómar og tøkkir tey veita,
kann eg ikki lýða hará;
mín ljómur er gremjan og klagur,
so verður mær hvør halgidagur
sum gerandis burtur í kvøl.
6. Tó, sál mín, tú gevi tí gætur,
tú bilgist og letur so í,
at fjara burt dagar og nætur,
so ræður Guð sínari tíð!
Og einaferð tekur at lýsa,
tá skalt tú við lovsangum prísa
tí Harra, sum hollastur er!
7. Við sannleikans ljósi hann førir
meg frelstan um tempulsins grind,
har orðið mítt hjarta so rørir,
at gloymd er øll gremjan um synd;
sjálvt tunga mín megnar seg frøa
við lovsangir Harrans at kvøða;
hann eina mín loysnari er!


text:
Krøvini til skúlarnar kring landið broytast so hvørt, sum tíðirnar broytast, og seinnu árini eru fleiri nýggir skúlar bygdir, sum nøkta nútíðartørvin hjá næmingum og lærarum.
Skúlin við Løgmannabreyt
Skúlin við Løgmannabreyt stóð liðugur í 2010. Hann varð bygdur samsvarandi vaksandi tørvinum á skúlaplássum í Hoyvíkshaganum, har nýbyggingin hevur ve
Skúlin á Argjahamri
Skúlin á Argjahamri er nýggasti skúlin í Tórshavnar kommunu. Hann hýsir 450 næmingum í níggju árgangum og stóð liðugur í august 2011. Upprunaliga ætl


text:
Skrá:
9.00 Vælkomin
Tummas Hanus Dam, nevndarformaður í Handilsvinnufelagnum bjóðar vælkomin
9.10 Føroysk pantskipan
Framløga hjá Handilsvinnufelagnum
9.30 Framtíðarinnar sølutalent – hvørji eru tey og hvussu fáa vit fatur á teimum?”
Ulrica Ekeroth, stjóri á SalesOnly
10.30 Steðgur
10.50 Leiðsla og søla í einum umskiftiligum umhvørvi
Gilli Haraldsen, sameigari í GDPR-softwarefyritøkuni Wired Relations og CSO og sameigari í softwarefyritøkuni TimeLog
11.30 Kjak um smærri pakkar úr útlandinum og smálutamarkið
Kristina Háfoss, landsstýriskvinna í fíggjarmálum og Regin W. Dalsgaard, næstformaður í Handilsvinnufelagnum. Jón Brian Hvidtfeldt stýrir kjakinum
12.00 Tiltakið endar
Handilsvinnuráðstevnan verður hósdagin 15. februar frá kl. 9.00 til 12.00 í Østrøm í Tórshavn.
Seinasta freist at melda seg til er mikudagin 14. februar kl. 12.00
Meldast kann til Handilsvinnuráðstevnuna 2018 her


text: Áhugaverd grein her á swimnetwork.com, har Scott Goldblatt skrivar frá samrøðu við ein stjóra hjá TYR, um nýggjastu hátøkniligu svimjidraktina hjá teimum. Ein av effektunum av hesari nýggju draktini er eftir øllum at døma, at hon flytir tyngdarpunktið hjá svimjaranum tættari at uppdriftspunktinum, so at beinini ikki longur søkka. Altso, draktin ger ikki at svimjarin flýtur hægri í vatninum (sum vildi verið ólógligt… draktin má ikki virka sum flot), men ‘bara’ at hann flýtur líka væl við beinunum sum við restina av kroppinum.


text:
DÝRGRIPIR ÚR GUDS ORÐI | ESAIAS 17-23
Myndugleiki verður tikin frá teimum, sum misnýta vald
Sebna var húshovmeistari og ’hallarstjóri’, helst í húsi Ezekiasar kongs. Hann hevði hægsta embæti næst eftir kong, og nógv varð væntað av honum.
Sebna skuldi havt tikið sær av fólki Jehova
Hann var sjálvsøkin og ærusjúkur
Jehova gav Eljakim embætið hjá Sebna
Eljakim fekk „lykilin til hús Dávids“, og tað var tekin um vald og myndugleika
Hugsa um hetta: Hvussu kundi Sebna havt brúkt sín myndugleika til at hjálpa øðrum?